100 buah pulau ’dara’ di Indonesia akan dilelong
Oleh KOSMO!

24 November 2022, 7:00 pm
JAKARTA – Sekumpulan pulau yang tenang di Bali, Indonesia akan dijual dalam salah satu jualan hartanah paling menarik di Benua Asia, lapor laman berita Wion News semalam.
Kawasan kepulauan dikenali sebagai Widi Reserve itu mempunyai lebih 100 pulau yang terletak di timur Indonesia di kawasan Segitiga Terumbu Karang seluas lebih 85,000 hektar.
Undang-undang Indonesia tidak membenarkan pemilikan persendirian sesebuah pulau tetapi, pegangan dalam perniagaan dengan hak pembangunan boleh dijual kepada sesiapa sahaja.
Naib Presiden Eksekutif untuk Eropah, Asia Barat dan Afrika (EMEA), dalam Lelongan Concierge oleh firma Sotheby’s menjangkakan bidaan untuk kepulauan itu adalah jelas.
“Semua bilionair boleh memiliki pulau persendirian tetapi hanya seorang sahaja yang boleh merebut peluang eksklusif ini untuk pemilikan lebih 100 pulau,” katanya dalam satu kenyataan akhbar.
Mencerminkan kebimbangan untuk melindungi habitat akuatik yang sensitif dari segi ekologi, portal lelongan itu berkata, pusat Pemuliharaan Rizab Widi ‘akan mengetuai program penyelidikan canggih termasuk penandaan, pengesanan dan pemantauan spesies ikonik dan terancam kritikal’.

Widi Reserve membentuk rangkaian pulau tropika yang dikelilingi 150 kilometer pantai pasir putih, terumbu karang yang berkembang pesat, perairan peribadi dan laut dalam yang kaya dengan nutrien.
Rantaian pulau itu merupakan salah satu ekosistem atol (terumbu karang berbentuk cincin) paling utuh dan dihuni beratus-ratus spesies jarang ditemui dan terancam termasuk Paus Biru, Jerung Paus, 600 spesies mamalia marin, ikan, burung, serangga dan biawak serta spesies yang belum didokumentasikan.
Kepulauan itu hanya boleh diakses menggunakan pesawat persendirian dalam perjalanan selama 2.5 jam dari Lapangan Terbang Antarabangsa Gusti Ngurah Rai di Bali.
Lelongan itu akan bermula pada 8 Disember sehingga 14 Disember ini. Tiada harga terendah ditetapkan, tetapi pembida diminta membayar deposit AS$100,000 (RM453,600) sebagai bukti mereka serius. – Agensi


PM10: Anwar tinggalkan Istana Negara
Oleh HARRITH HISHAM dan MUHAMMAD NAJIEB AHMAD FUAD

24 November 2022, 6:49 pm
KUALA LUMPUR – Perdana Menteri ke-10 Datuk Seri Anwar Ibrahim meninggalkan Istana Negara selepas selesai istiadat angkat sumpah hari ini.
Kenderaan membawa Ahli Parlimen Tambun yang juga Pengerusi Pakatan Harapan (PH) itu dilihat keluar kira-kira pukul 6.35 petang tadi.
Sementara itu, kelihatan Anwar dan isterinya Datuk Seri Dr. Wan Azizah Wan Ismail juga sempat melambaikan tangan kepada petugas media ketika melalui pintu utama Istana Negara.
Terdahulu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan melantik Anwar sebagai Perdana Menteri ke-10 selepas memperhalusi titah pandangan Raja-Raja Melayu pagi tadi.
Difahamkan, selepas ini Anwar akan bergerak ke Sungai Long Golf & Club House untuk mengadakan sidang akhbarnya yang pertama selaku Perdana Menteri. – KOSMO! ONLINE


PM10: Anwar janji galas tugas penuh tawaduk, tanggungjawab
Oleh KOSMO!

24 November 2022, 6:38 pm
PETALING JAYA- Perdana Menteri Malaysia ke-10, Datuk Seri Anwar Ibrahim akan menggalas amanah diberi dengan penuh tawaduk dan bertanggungjawab.
Beliau berkongsi luahan itu menerusi akaun Twitternya, setelah selesai angkat sumpah di Istana Negara sekitar pukul 5.06 petang tadi.
“Tugas berat ini akan saya pikul berpandukan kehendak dan nurani rakyat bersama pasukan,” ciapnya.

Di ruangan komen orang ramai rata-rata mengucapkan tahniah dan mendoakan agar urusan pentadbiran di bawah kepimpinan Anwar Ibrahim dipermudahkan.
“Teruskan perjuangan Datuk Seri, semoga dipermudahkan segala urusan menjaga negara tercinta, Malaysia,” ciap seorang netizen.
Dalam pada itu ada juga netizen yang mempersoalkan sama ada beliau akan mengumumkan hari cuti susulan akhirnya dilantik menjadi Perdana Menteri.

“Harap Datuk Seri umum cuti pada hari isnin,” seloroh seorang netizen pula.
Sehingga kini, ciapan tersebut telah meraih 15,200 perkongsian dan 24,000 tanda suka dalam masa 20 minit.
Terdahulu, kira-kira pukul 1.34 petang tadi, Seri Paduka Baginda Yang di-Pertuan Agong, Al-Sultan Abdullah Ri’ ayatuddin Al-Mustafa Billah Shah berkenan untuk melantik Ahli Parlimen Tambun, Datuk Seri Anwar Ibrahim sebagai Perdana Menteri Malaysia ke-10.
Keputusan itu dibuat dengan kuasa Baginda yang diperunfukkan di bawah Perkara 40(2)(a) dan Perkara 43(2)(a) Perlembagaan Persekutuan. – KOSMO ONLINE!


Mahkamah: Syukur dan puas hati dapat peluang bercerita – Amelia
Oleh NUZULSHAM SHAMSUDDIN

24 November 2022, 5:52 pm
KUALA LUMPUR – Pelakon jelita Amelia Henderson melahirkan rasa syukur kerana mendapat peluang menceritakan segalanya di mahkamah.
Kata Amelia, 27, dia turut berpuas hati dengan keterangan yang diberikan kepada mahkamah hari ini.
“Rasa sangat bersyukur, saya ada peluang untuk ceritakan di pihak saya. Sekarang kes (bicara) sudah tutup, kita beri mahkamah masa untuk buat keputusan,” katanya ketika ditemui selepas perbicaraan hari terakhir kes saman pelanggaran kontrak di Mahkamah Kuala Lumpur di sini hari ini.
Amelia turut mengharapkan semua pihak mendoakan yang terbaik untuknya.
Pada prosiding sebelum ini, Amelia ketika ditemui berkata, dia akan memberi kenyataan bagi menjelaskan mengenai kes saman tersebut.
Pada prosiding hari ini, Hakim Mahkamah Sesyen Zulqarnain Hassan menetapkan 23 Disember ini untuk hujahan secara lisan kedua-dua belah pihak.

Sepanjang perbicaraan, seramai tiga saksi daripada plantif termasuk pengarah produksi filem A.Aida dan tiga saksi defendan termasuk Amelia selesai memberi keterangan.
Sebelum ini media melaporkan Amelia dan pelakon Idris Khan berdepan tindakan saman daripada A. Aida kerana didakwa melanggar kontrak perjanjian sebuah drama seperti yang sudah ditandatangani sebelum ini.
A. Aida bersama sutradara drama, Sekali Lagi Cinta Kembali iaitu Rizal Baharuddin sepakat membawa perkara tersebut ke muka pengadilan sekali gus memberi pengajaran kepada dua pelakon terbabit.
Bagaimanapun saman melibatkan A. Aida dan Idris Khan berakhir dengan baik apabila kedua-dua pihak bersetuju menyelesaikannya di luar mahkamah sementara Amelia memilih untuk melawan kes itu. – KOSMO! ONLINE


China lakukan saringan Covid-19 besar-besaran selama lima hari
Oleh KOSMO!

24 November 2022, 6:00 pm
BEIJING – China melakukan ujian saringan besar-besaran dan melaksanakan sekatan pergerakan baharu berikutan peningkatan mendadak kes Covid-19 di seluruh negara, lapor laman berita Wion News semalam.
Bandar Chengdu mengumumkan ujian saringan Covid-19 besar-besaran terhadap penduduknya bermula 23 November (semalam) hingga 27 November ini.
Timbalan Pengarah Suruhanjaya Kesihatan Bandar Chengdu, Huang Hui berkata, pegawai-pegawai kesihatan telah mengambil keputusan untuk menyekat penularan kes koronavirus dengan serta-merta.
“Untuk mengesan orang yang dijangkiti secepat mungkin, memutuskan rantaian penularan dan mengekang peningkatan pesat koronavirus, pihak berkuasa kesihatan memutuskan untuk melakukan ujian saringan besar-besaran di seluruh bandar selama lima hari berturut-turut,” katanya.
Bukan hanya di Chengdu, Televisyen Pusat China (CCTV) semalam melaporkan bahawa lapan daerah di bandar Zhengzhou, wilayah Henan juga akan melakukan ujian saringan Covid-19 besar-besaran selama lima hari berturut-turut mulai esok.
Kes koronavirus meningkat di China yang dilaporkan di beberapa kawasan di negara itu. Mengikut data CCTV, Zhengzhou merekodkan 996 kes positif Covid-19 hasil ujian saringan utama semalam.

Sementara itu, persatuan automotif China dalam laman webnya berkata bahawa pihaknya membatalkan hari kedua Sidang Kemuncak Pembangunan Luar Negara Autofmotif China yang berlangsung di Shanghai disebabkan situasi Covid-19 yang semakin buruk. – Agensi


Wanita liat bayar hutang berpura-pura mati
Oleh KOSMO!

24 November 2022, 6:30 pm
BANGKOK – Seorang wanita yang dibebani hutang di Thailand, nekad memalsukan kematiannya untuk mengelak daripada melangsaikan tunggakan, lapor laman berita Thaiger semalam.
Lookpad, 37, dari wilayah Lopburi menanggung hutang berjuta-juta baht dan mahu melarikan diri daripada membayar tunggakan dengan berpura-pura mati. Rancangan itu disokong oleh keluarganya.
Pemiutangnya iaitu Nakapaphat Kitjakornwiboon, 41, memberitahu saluran televisyen Amarin TV bahawa dia bertemu Lookpad tahun lepas di Lopburi ketika wanita itu menjual mi di sebuah gerai.
Rakan-rakan Nakapaphat memberi nasihat supaya menjauhi Lookpad kerana dia banyak hutang tetapi dia kasihan kepadanya.
Bagaimanapun pada Februari lalu, Lookpad menyedari Nakapaphat memegang duit kutu dan mahu turut serta dalam kumpulan itu. Lookpad kemudian membayar pada setiap bulan sehingga Oktober lalu.
Nakapaphat kemudian melihat hantaran ibu Lookpad di Facebook bahawa anaknya sudah meninggal dunia.

Dia terkejut dan mahu melangsaikan tunggakan Lookpad, tetapi rakan-rakannya memberitahu berita kematian itu palsu kerana keluarga Lookpad tidak mengadakan acara pengebumian.
Keluarga itu memberitahu bahawa mereka sudah lama tidak melihat Lookpad selepas dia menghilangkan diri sejak Oktober lalu. Ibu Lookpad menegaskan bahawa dia tidak tahu sama ada anak perempuannya telah meninggal dunia atau tidak.
Keberadaan wanita itu ketika ini masih tidak diketahui. – Agensi


PM10: Muhyiddin cabar Anwar tunjuk keabsahan SD
Oleh MOHD RASDAN AHMAD

24 November 2022, 6:01 pm
PETALING JAYA – Pengerusi Perikatan Nasional, Tan Sri Muhyiddin Yassin menyeru agar Perdana Menteri ke-10, Datuk Seri Anwar Ibrahim untuk mengemukakan surat-surat akuan berkanun majoriti Ahli-Ahli Dewan Rakyat yang menyokong beliau.
Ahli Parlimen Pagoh itu berkata, perkara itu perlu dilakukan demi keyakinan rakyat akan keabsahan Anwar Ibrahim yang dilantik sebagai Perdana Menteri yang baharu.
“Demi keyakinan rakyat akan keabsahan Datuk Seri Anwar Ibrahim sebagai Perdana Menteri, adalah sewajarnya beliau membuktikan bahawa beliau mempunyai sokongan majoriti Ahli-ahli Dewan Rakyat.
“Ini hendaklah dibuktikan melalui proses yang telah ditetapkan oleh Yang Di-Pertua Dewan Rakyat dalam surat bertarikh 20 November 2022, iaitu dengan mengemukakan surat-surat akuan berkanun majoriti Ahli-Ahli Dewan Rakyat,” ujarnya.
Beliau berkata demikian ketika sidang akhbar di Ibu Pejabat Perikatan Nasional di Publika sebentar tadi. – KOSMO! ONLINE.


Prestasi jualan lebih tinggi, Petron jana pendapatan RM4.7 bilion
Oleh KOSMO!

24 November 2022, 6:14 pm
PETALING JAYA – Petron Malaysia Refining & Marketing Bhd (PMRMB) terus mencatat prestasi kukuh pada suku ketiga, didorong oleh prestasi jualan syarikat yang lebih tinggi sejajar dengan pemulihan permintaan domestik apabila negara beralih kepada fasa endemik.
Pada suku ketiga, jumlah jualan PMRMB mencecah 8.6 juta tong, melepasi 6.1 juta tong pada tahun lepas dengan peningkatan sebanyak 41 peratus. Prestasi perniagaan runcit syarikat juga berkembang sebanyak 68 peratus berbanding dengan suku yang sama pada tahun 2021, iaitu melebihi jualan pra pandemik sebanyak 14 peratus.
Ini menjadikan jumlah jualan untuk tempoh sembilan bulan pertama meningkat sebanyak 25 juta tong, bersamaan dengan 30 peratus peningkatan daripada tempoh yang sama tahun lalu.
Pengerusi PMRMB, Ramon S. Ang berkata, dengan peningkatan jumlah penjualan, syarikat menjana pendapatan RM4.7 bilion pada suku ketiga, iaitu peningkatan lebih dua kali ganda berbanding RM2.2 bilion pada suku sama tahun lalu.

“Bagaimanapun, margin syarikat dipengaruhi oleh harga minyak mentah yang mahal untuk mengatasi margin penapisan yang menguntungkan dalam tempoh tersebut.
“Penguncupan sebahagian margin diimbangi oleh pendapatan bukan operasi kesan daripada penilaian lindung nilai komoditi Mark-to-Market.

“Syarikat mencatat keuntungan bersih RM32 juta pada suku ketiga, hampir setara dengan RM33 juta yang dicatatkan tahun lalu,” katanya dalam kenyataan yang dikeluarkan.
Selanjutnya, Petron mengekalkan prestasi kewangannya yang kukuh dengan pendapatan sebanyak RM14.1 bilion bagi tahun semasa sehingga September.
Ini merupakan peningkatan lebih dua kali ganda berbanding RM6.2 bilion pada tahun 2021.
Pendapatan operasi berjumlah RM364 juta untuk sembilan bulan pertama, iaitu 32 peratus lebih tinggi daripada RM275 juta, sementara pendapatan bersih melonjak 80 peratus kepada RM322 juta dalam tempoh yang sama tahun lalu. -KOSMO! ONLINE


Dua lelaki bawa parang tunggang motosikal diberkas
Oleh NOOR HASLIZA NUSI

24 November 2022, 6:14 pm
GEORGE TOWN – Dua lelaki warga Indonesia diberkas selepas polis menemui dua bilah parang yang dibawa suspek ketika menunggang motosikal di Sungai Ara, Bayan Lepas di sini malam kelmarin.
Tangkapan ke atas suspek terbabit dilakukan sepasukan polis daerah Barat Daya semasa menjalankan rondaan cegah jenayah.
Menurut kenyataan di laman Facebook rasmi Ibu Pejabat Polis Daerah Barat Daya, suspek ditahan ketika sedang menunggang motosikal dalam keadaan mencurigakan di sekitar kawasan Sungai Ara.
Parang yang dirampas polis.
“Hasil pemeriksaan ke atas suspek-suspek telah menjumpai dua bilah parang dan kedua suspek tersebut gagal mengemukakan dokumen pengenalan diri,” katanya di sini.
Kedua-dua suspek kini ditahan untuk siasatan lanjut mengikut Seksyen 4(a)/6(1) Akta Bahan Kakisan, Letupan dan Senjata Berbahaya 1958 dan Seksyen 6(3) Akta Imigresen 1959/63. – KOSMO! ONLINE


Ucapan tahniah selebriti untuk PM ke-10
24 November 2022, 5:51 pm
PETALING JAYA – Pengumuman Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang berkenan melantik Datuk Seri Anwar Ibrahim sebagai Perdana Menteri ke-10 (PM10) hari ini mengujakan rakyat.
Keputusan tersebut sekali gus menamatkan penantian negara yang menunggu pemilihan PM10 selepas Pilihan Raya Umum ke-15 (PRU15) pada 19 November lalu.
Sejurus pengumuman, media sosial dibanjiri ucapan tahniah buat Anwar yang juga Ahli Parlimen Tambun termasuk daripada kalangan selebriti tempatan.
Rata-rata selebriti teruja dengan keputusan tersebut dan berharap agar Anwar, 75, mampu membawa Malaysia ke arah jauh lebih baik serta memulihkan ekonomi negara.
“Semoga dapat mentadbir negaraku ke arah perubahan yang lebih baik. Pembaharuan yang memberi manfaat kepada rakyat dan dapat membawa kesejahteraan serta keharmonian kepada kita semua.
“Besar tanggungjawab apatah lagi dengan keadaan ekonomi yang meruncing pasca pandemik,” kata pelakon dan pengacara Uyaina Arshad.

Sementara menurut cef selebriti dan penyanyi Datuk Fazley Yaakob, jika arwah bapanya, Datuk Yaakob Mohammad masih ada, pasti hari ini menjadi momen paling menggembirakannya.
“Akhirnya! Alhamdulillah, tahniah. Perjuangan, usaha dan doa-doa yang akhirnya termakbul.
“Arwah bapa bertugas bawah beberapa Perdana Menteri selaku setiausaha kerja UMNO dan Barisan Nasional pada ketika itu,” tulisnya sambil memuat naik gambar lama arwah Yaakob bersama Anwar dan juga bekas Perdana Menteri, Tun Dr. Mahathir Mohamad.
Pelakon Ben Amir juga tidak ketinggalan berkongsi keterujaan dengan memuat naik gambar lamanya memakai baju tertera wajah Anwar.
“Negara berbilang bangsa dipimpin oleh Anwar Ibrahim. Our PM (Perdana Menteri kita),” tulisnya ringkas.
PELAKON Ben Amir yang meluahkan rasa bangga dengan pemilihan Anwar Ibrahim sebagai PM ke-10.
Dalam pada itu, dramatis Sweet Qismina berharap agar keputusan tentang PM10 diterima dan dihormati semua pihak dengan bijak.
Kata pelakon drama Bidadari Salju itu, jika mahukan perubahan dan mengubah sesuatu, mulakan membaca, buat kajian dan persediaan dari sekarang dan menunggu lima tahun lagi untuk mengundi.
“Anak-anak muda, kita negara demokrasi. Keputusan telah dibuat. Hormatilah dengan bijak. Bukan mengutuk atau bergaduh sesama sendiri. Jangan gunakan media sosial untuk memburukkan negara kita.
“Awak semua melambangkan negara Malaysia.
Kalian bertuah dapat mengundi bermula umur 18 tahun secara automatik dan ada media sosial untuk melihat semuanya. Tapi jangan silap guna,” katanya.
Beberapa selebriti lain turut meluahkan rasa syukur dengan keputusan pemilihan PM10 antaranya Diana Danielle, Zizi Kirana dan Daiyan Trisha. – KOSMO! ONLINE


PM10 – Bincang dengan KSN, KSU sebelum kecilkan Jemaah Menteri
Oleh NURUL IZZATI ZAINI

24 November 2022, 6:07 pm
PETALING JAYA- Kongres Kesatuan Pekerja-Pekerja Di Dalam Perkhidmatan Awam (Cuepacs) meminta Perdana Menteri ke-10, Datuk Seri Anwar Ibrahim untuk berbincang dahulu sebelum mengecilkan jemaah menteri.
Presidennya, Datuk Adnan Mat berkata, pihaknya mengambil maklum beberapa manifesto yang dibuat oleh pimpinan politik semasa tempoh berkempen lalu antaranya ialah untuk mengecilkan saiz kabinet atau jumlah menteri sekiranya diberi mandat.
“Cuepacs menghargai segala komitmen yang diberikan terutama apabila ia melibatkan kesan langsung kepada jentera pentadbiran kerajaan yang ditunjangi oleh penjawat awam.
“Walau apa jua komitmen dan janji tersebut, Cuepacs berharap kepimpinan Perdana Menteri mengadakan perbincangan terlebih dahulu dengan Ketua Setiausaha Negara (KSN) serta semua Ketua Setiausaha (KSU) di kementerian-kementerian yang ada ketika ini.
“Perbincangan bersama dengan pemimpin tertinggi perkhidmatan awam ini perlu bagi mengelakkan keputusan yang diambil nanti memberi kesan yang tidak baik kepada jentera pentadbiran kerajaan,” ujarnya dalam satu kenyataan hari ini.
Menurutnya lagi, hal ini sudah pasti memberi kesan kepada sistem penyampaian perkhidmatan kerajaan kepada rakyat, yang akhirnya akan mencemarkan nama baik penjawat awam selaku kumpulan pelaksana.

Adnan juga berkata Cuepacs tidak mahu keputusan terburu-buru akan mengakibatkan dasar-dasar semasa yang sedang dilaksanakan penjawat awam terganggu.
“Perkara ini bukan sahaja merugikan rakyat secara langsung malah turut memberi kesan kepada sumber kewangan negara yang mungkin sudah banyak dibelanjakan sebelum ini.
“Apabila dasar atau program pembangunan tersebut diaudit, sudah tentu akan menerima teguran daripada Jabatan Audit Negara kerana ia tergantung atau tidak dapat diteruskan kerana perubahan kerajaan,” katanya.
Berikutan itu, ujarnya, perbincangan dengan KSN dan semua KSU penting untuk diadakan bagi memastikan segala dasar yang baik tidak dibuang begitu sahaja hanya disebabkan saiz kabinet dikurangkan.
Dalam pada itu, Adnan Mat turut menzahirkan setinggi penghargaan dan tahniah kepada Anwar Ibrahim atas pelantikan sebagai Perdana Menteri ke-10.
Beliau berharap kepimpinan Anwar Ibrahim mampu membawa negara kembali stabil dan bergerak maju ke hadapan bagi menghadapi persekitaran ekonomi yang semakin mencabar ketika ini.
“Cuepacs berharap Perdana Menteri dapat mengekalkan keharmonian dalam perkhidmatan awam supaya sistem penyampaian kepada rakyat boleh diperkasakan lagi.
“Cuepacs yakin kestabilan dalam pentadbiran kerajaan mampu meningkatkan sistem penyampaian perkhidmatan kepada rakyat dan ekonomi agar negara mampu mendepani cabaran yang mendatang,” katanya.
Tambahnya lagi, penjawat awam akan terus berkhidmat dengan penuh profesional bagi memastikan dasar dan polisi yang dirancang oleh kerajaan dapat dinikmati rakyat. – KOSMO! ONLINE


Penjual daun ketum rempuh polis elak diberkas
Oleh AIMUNI TUAN LAH

24 November 2022, 6:01 pm
GUA MUSANG – Seorang penjual daun ketum yang merempuh seorang anggota polis berjaya ditahan di Jalan Kampung Batu Papan di sini semalam.
Dalam kejadian pukul 4 petang itu, suspek berusia 27 tahun terjatuh daripada motosikalnya tidak jauh dari lokasi tersebut.
Ketua Polis Kelantan, Datuk Muhamad Zaki Harun berkata, anggotanya melihat sebuah motosikal Yamaha Y15ZR ditunggang suspek dalam keadaan mencurigakan semasa menjalankan rondaan cegah jenayah.
Menurutnya, semasa polis menahan suspek untuk pemeriksaan, lelaki itu memecut motosikalnya. Motosikal suspek merempuh salah seorang anggota polis sebelum terbabas. Suspek terjatuh dan ditahan polis.
“Anggota polis yang dilanggar cedera di kaki manakala suspek pula cedera ringan,” katanya dalam kenyataan di sini hari ini.
Muhamad Zaki memberitahu, pemeriksaan di dalam bakul motosikal itu menjumpai satu plastik berisi daun ketum seberat satu kilogram.

Suspek mempunyai lapan rekod lampau berkait kes dadah dan tiga kes di bawah Seksyen (30) (3) Akta Racun.- KOSMO! ONLINE


Harap semua projek di Kelantan tidak tergendala, disekat – TMB Kelantan
Oleh MUSTAQIM MOHAMED

24 November 2022, 5:49 pm
KOTA BHARU – Kerajaan negeri berharap kerajaan Persekutuan yang baharu dibentuk selepas Pilihan Raya Umum ke-15 (PRU15) meneruskan projek-projek di Kelantan yang sudah diluluskan demi kebaikan seluruh rakyat.
Timbalan Menteri Besar Kelantan, Datuk Mohd. Amar Nik Abdullah berkata, beliau berharap kerajaan baharu dapat mengamalkan dan menghormati semangat persekutuan dengan baik.
“Kita berharap semua projek di Kelantan tidak tergendala dan tersekat disebabkan oleh isu atau agenda politik kerana ia adalah untuk rakyat.
“Rakyat mendapat faedah dan manfaat terhadap setiap projek yang dilaksanakan. Kerajaan negeri sekadar menjadi orang tengah dalam menyiapkan projek-projek berkenaan,” katanya ketika ditemui pemberita selepas Persidangan Dewan Undangan Negeri (DUN) di Kompleks Kota Darulnaim di sini hari ini.
Dalam pada itu, Mohd. Amar yang merupakan Ahli Dewan Undangan Negeri (ADUN) Panchor itu berkata, kerajaan negeri belum membincangkan tarikh pembubaran DUN dan Pilihan Raya Negeri (PRN) di Kelantan.
Katanya, PRN tidak boleh diadakan terlalu awal bagi memberi ruang rehat kepada petugas-petugas parti yang telah mengerah keringat pada PRU15 lalu.

“Kami juga perlu prihatin dengan kesukaran pengundi yang baru sahaja pulang ke tempat masing-masing selepas menunaikan tanggungjawab mereka. Jika kita buat PRN segera, kasihanlah mereka.
“Pembubaran DUN boleh dilaksanakan sehingga Mei tahun depan. Sekiranya belum bubar pada masa itu, maka DUN akan terbubar secara automatik. Selepas itu, ada masa sehingga Julai tahun depan untuk mengadakan PRN,” ujarnya. – KOSMO! ONLINE


Lelaki putus jari ditetak lelaki langgar keretanya
Oleh MOHD AZLI ADLAN

24 November 2022, 5:37 pm
MARANG – Hanya kerana perlanggaran kecil, seorang lelaki menjadi mangsa tetakan sehingga mengalami kecederaan parah pada bahagian tangan dan kaki kiri apabila di Kampung Gong Cempedak di sini malam tadi.
Dalam kejadian pada pukul 8 malam itu, mangsa berusia 38 tahun yang putus sebatang jari kiri nekad memandu kereta seorang diri sejauh lebih 20 kilometer ke Hospital Sultanah Nur Zahirah (HSNZ), Kuala Terengganu untuk menerima rawatan.
Ketua Polis Daerah Marang, Deputi Superintendan Mohd. Zain Mat Dris berkata, suspek berusia 33 tahun bertindak cuba melarikan diri dengan merempuh sebuah sekatan jalan raya (SJR) di Merchang di sini sebelum berjaya diberkas polis pada pukul 8.45 malam.
Beliau berkata, siasatan awalnya, kejadian bermula apabila kenderaan dipandu suspek dan mangsa mengalami kemalangan kecil.
“Suspek pada mulanya bersetuju untuk membayar ganti rugi dan mengajak mangsa ke rumahnya.
“Sebaik tiba di rumah, suspek meminta mangsa menunggu di luar sementara dia masuk ke dalam kononnya mahu mengambil wang ganti rugi sebelum dia tiba-tiba meluru keluar dengan bersenjatakan objek tajam seperti pedang semurai untuk menyerang mangsa,” katanya di sini hari ini.

Mohd. Zain berkata, suspek yang bekerja sendiri kemudiannya cuba melarikan diri ke arah Dungun dengan menaiki kereta Proton Wira berwarna biru.
Mohd. Zain berkata, ujian urin mendapati suspek positif dadah jenis methamphitamine dan dia ditahan reman selama enam hari sehingga Selasa minggu depan. – KOSMO! ONLINE


PM10: Anwar Ibrahim selesai angkat sumpah di Istana Negara
Oleh HARRITH HISHAM dan MUHAMMAD NAJIEB AHMAD FUAD

24 November 2022, 5:30 pm
KUALA LUMPUR – Ahli Parlimen Tambun, Datuk Seri Anwar Ibrahim selesai mengangkat sumpah sebagai Perdana Menteri Malaysia ke-10 di Balai Singgahsana Kecil, Istana Negara pada pukul 5 petang tadi.
Istiadat Pengurniaan Suratcara Pelantikan dan Istiadat Mengangkat Sumpah Jawatan dan Setia serta Sumpah Simpan Rahsia itu disempurnakan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah.
Antara yang hadir menyaksikan upacara bersejarah itu ialah Ketua Setiausaha Negara Tan Sri Mohd Zuki Ali, Ketua Polis Negara, Tan Sri Acryl Sani Abdullah Sani dan Panglima Angkatan Tentera (PAT), Jeneral Tan Sri Affendi Buang.
Selain itu, turut kelihatan ialah Pengerusi Barisan Nasional, Datuk Seri Ahmad Zahid Hamidi dan Timbalan Pengerusi Pakatan Harapan Rafizi Ramli.
Anwar, 75, dilantik sebagai Perdana Menteri selaras dengan Perkara 40(2) dan Perkara 43(2)(a) Perlembagaan Persekutuan susulan Pilihan Raya Umum ke15 (PRU15).
Pelantikan tersebut berikutan perkenan Seri Paduka Baginda selepas mempengerusikan Perbincangan Khas Raja-Raja Melayu pada sebelah pagi, hari ini.

Anwar dipercayai akan menerajui Kerajaan Persekutuan baharu menggabungkan dua parti terbesar iaitu PH dan Barisan Nasional (BN) dengan majoriti kerusi Parlimen iaitu 112.
Pada PRU15, PH memenangi sebanyak 82 kerusi Parlimen, diikuti Perikatan Nasional (73 kerusi), BN (30 kerusi), Gabungan Parti Sarawak (22 kerusi, Gabungan Rakyat Sabah (enam kerusi) dan calon Bebas, dua kerusi. – KOSMO! ONLINE


Dahulu ramai ‘tembak’ perjuangan PH saya – Hans Isaac
Oleh MOHD. HAIKAL ISA

24 November 2022, 5:30 pm
PETALING JAYA – Pelakon juga pengarah terkenal, Datuk Hans Isaac berterima kasih kepada rakyat Malaysia kerana menjadi tunjang utama sistem demokrasi negara apabila Datuk Seri Anwar Ibrahim dilantik sebagai Perdana Menteri ke-10 selepas melalui perjuangan yang panjang.
Hans atau nama sebenarnya, Gerald Hans Isaac berkata, perjuangannya bersama Pakatan Harapan (PH) awalnya tidak dipersetujui ramai namun kini semuanya berubah.
“Pertama sekali, saya berterima kasih daripada Pakatan Harapan (PH) kepada semua pengundi yang membantu kami untuk memberi mandat kepada Datuk Seri Anwar Ibrahim menjadi Perdana Menteri ke-10.
“Jauh perjalanan dan perjuangan. Ramai yang ‘tembak’ saya dan ramai yang cakap ‘apalah Hans kau buat ni’,” kata bekas Pengerusi Perbadanan Kemajuan Filem Nasional Malaysia (Finas) itu menerusi satu muat naik video dalam Instagram.
Membawa semangat Malaysia baharu, Hans, 51, menyeru semua pihak agar bekerjasama demi membangunkan negara dan mengenepikan kepentingan sendiri.
“Apa yang kami harapkan adalah satu unity (perpaduan) walaupun unity kerajaan atau rakyat, tak kira. Niat saya kenapa saya buat benda ini adalah untuk satu Malaysia yang bersama.
“Tak kiralah kaya atau sebaliknya dan bukan juga isu perkauman juga tapi status. Niat kami sekarang untuk berkerja untuk semua orang.

“Saya tiada jawatan. Saya hanya ahli Majlis Pimpinan Pusat (MPP). Tapi, sebagai seorang ahli parti mewakili PH, saya akan berusaha untuk membantu meningkatkan apa yang boleh dalam negara kita.
“Apa-apa sahaja yang saya diminta buat untuk membaikkan negara, saya akan lakukannya. Kita perlukan satu Malaysia untuk membangunkan negara ini,” ujarnya.
Tiga tahun berjuang untuk Parti Keadilan Rakyat (PKR), Hans sebelum ini menang jawatan Ketua Cabang Ampang pada Julai 2022 selepas pemilihan kali kedua dijalankan dengan memperoleh 748 undi, menewaskan pencabar terdekat Altimet dengan perbezaan dua undi, iaitu 746 undi.
Sebelum proses pemilihan kedua dijalankan, Daing Muhammad Reduan Bachok dilapor menewaskan Hans dan Altimet apabila beliau menerima jumlah undian tertinggi iaitu 942 undi.
Hans pernah menuntut jawapan daripada Jawatankuasa Pemilihan Parti (JPP) PKR berhubung keputusan Pemilihan PKR 2022 peringkat cabang Ampang yang menyaksikan beliau tewas kepada Altimet selepas kiraan semula dibuat.
Hans dan Shahrol Shiro pernah melahirkan hasrat untuk menjadi calon parti masing-masing pada Pilihan Raya Umum ke-15 (PRU15) namun niat tersebut tidak kesampaian.
Dedikasi pelakon filem Persona Non Grata itu bagaimanapun tidak terhakis apabila sama-sama membantu jentera parti sepanjang kempen PRU15, termasuk menjadi pengiring calon PH Parlimen Ampang, Rodziah Ismail pada Penamaan Calon PRU15. – KOSMO! ONLINE


Burung kedidi pecah rekod dunia, terbang tanpa henti 13,560 km
Oleh KOSMO!

24 November 2022, 5:30 pm
CANBERRA – Seekor burung kedidi ekor berjalur berusia lima bulan berjaya memecah rekod kategori migrasi jarak jauh selepas terbang 13,560 kilometer (km) tanpa henti selama 11 hari, lapor laman berita Oddity Central semalam.
Pada setiap musim luruh, berjuta-juta burung hijrah mengharungi perjalanan udara yang panjang dan berbahaya untuk lari daripada musim sejuk, mencari makanan dan membiak.
Kebanyakan burung-burung itu menempuh jarak perjalanan lebih 10,000 km.
Pada tahun ini, seekor burung kedidi memecah Guinness World Records selepas terbang sejauh 13,560 km tanpa henti. Penerbangan itu dianggap berbahaya kerana melebihi kapasiti had maksimum.
Burung kedidi itu terbang bulan lepas dari Alaska menuju ke New Zealand, tetapi jarak perjalanannya bertambah lebih 500 km apabila laluannya diubah.
Burung kedidi itu terbang pada 13 Oktober lalu dari Delta Yukon Kuskokwim di Alaska, merentasi Lautan Pasifik ke New Caledonia dan Laut Tasman, sebelum membuat pusingan 90 darjah ke Tasmania bukannya New Zealand.

“Burung olak ekor pendek dan burung olak lain boleh mendarat atas air dan mencari makan. Jika seekor burung kedidi mendarat atas air, ia akan mati.
“Ia tidak mempunyai selaput kaki, jadi tidak tahu cara untuk keluar dari air. Jika ia jatuh ke dalam air kerana keletihan atau akibat cuaca buruk, ia akan mati,” kata ahli ekologi Birdlife Tasmania, Dr. Eric Woehler kepada stesen penyiaran ABC News.
Saintis berjaya menjejak rekod itu dengan bantuan alat penjejak kecil seberat 5 gram. Kemajuan teknologi membolehkan mereka menjejaki spesies burung kecil itu tanpa membahayakannya dengan menambah berat.
Woehler menganggarkan burung itu gagal mendarat dengan selamat kerana ‘hilang lebih separuh berat badan’, tetapi ia akhirnya berjaya memecah rekod dunia. – Agensi


Ronaldo terima natijah hempas telefon bimbit remaja
Oleh MEJA SUKAN KOSMO!

24 November 2022, 5:45 pm
LONDON – Malang bertimpa-timpa melanda bintang bola sepak dunia, Cristiano Ronaldo selepas penyerang Portugal itu ditamatkan kontrak oleh Manchester United pada Selasa lepas, namun sekarang berdepan hukuman digantung dua perlawanan dan didenda £50,000 (RM273,820).
Persatuan Bola Sepak England (FA) membuat keputusan itu gara-gara tindakan kasar penyerang berusia 37 tahun itu yang menghempas telefon bimbit seorang penyokong Everton selepas perlawanan Liga Perdana Inggeris (EPL) musim lalu.
Satu rakaman video tular menunjukkan Ronaldo dilihat marah dan menepis telefon daripada tangan seorang peminat ketika berjalan menuju ke terowong selepas kekalahan Manchester United 1-0 di Goodison Park pada April tahun lalu.
Satu laporan dibuat terhadap Ronaldo selepas tindakan penyerang Portugal tersebut menyebabkan kesan lebam pada tangan dan skrin telefon pecah.
Ronaldo telah diberikan amaran oleh pihak polis pada Ogos lepas dan didakwa atas kelakuan tidak wajar oleh FA pada September lalu. Bagaimanapun, Ronaldo telah memohon maaf atas insiden tersebut di media sosial.
“Penyerang tersebut (Ronaldo) mengakui kesilapannya sejurus berakhir perlawanan antara Manchester United dan Everton, namun tindakan tersebut adalah tidak wajar sama sekali,” kata FA dalam kenyataan.

Penggantungan tersebut terpakai meskipun Ronaldo menyertai pasukan baharu di mana-mana negara, namun tidak terpakai pada Piala Dunia 2022 di Qatar ketika ini.
Kapten Portugal tersebut kini berada di Qatar untuk melakukan persiapan dalam aksi Kumpulan H dan meletakkan sasaran awal melepasi peringkat kumpulan. – AGENSI


Orang ramai tanya esok cuti atau tidak
Oleh MUHAMMAD HAIKAL RAMLI

24 November 2022, 5:40 pm
PETALING JAYA – Orang ramai kini mula mempersoalkan sama ada esok akan diberikan cuti peristiwa atau tidak sempena pengumuman calon Perdana Menteri ke-10.
Tinjauan Kosmo! di platform media sosial mendapati #PublicHoliday telah sohor kini di Twitter, rata-rata orang ramai masih menanti jawapan dan pengumuman tentang cuti umum tersebut.
“Akhirnya tamat sudah drama politik dalam negara yang berakhir dengan khabar gembira untuk kemaslahatan Malaysia. Soalan saya, bilakah cuti umum akan diberikan kepada kami yang gigih mengundi?,” ciap @Nasrul di Twitter.
“Tahniah Datuk Seri Anwar Ibrahim, teruskan usaha anda untuk menjadi pemimpin yang terbaik dengan mengumumkan esok sebagai cuti umum,” ciap @Intannism.
“Perdana Menteri pun kita sudah tahu, dalam keadaan ini, apa kata isytiharkan esok adalah cuti umum untuk tempoh bertenang,” tulis pengguna Twitter itu.
Dalam pada itu, terdapat juga rakyat Malaysia yang menuntut cuti umum tersebut sebagai tempoh buat rakyat Malaysia untuk berehat dan bertenang selepas pelbagai kekalutan yang berlaku dalam landskap politik negara.

“Buatlah pengumuman cuti umum esok, saya merayu, kita layak menerima cuti umum selepas penat mengundi dan memilih pemimpin negara,” tulis pengguna Twitter yang lainnya.
“Persoalan ketua negara sudah terjawab, jadi masih adakah harapan untuk kita semua mendapat cuti umum? Kita perlu ‘escape’ sekejap untuk tempoh bertenang,” ciap @kunszej.
Sebelum ini, rakyat Malaysia terpaksa menerima hakikat dan reda apabila tiada sebarang pengumuman cuti umum yang diharapkan berlaku pada Isnin lalu.- KOSMO! ONLINE


Polis siasat dakwaan penghinaan laungan azan di Manjung
Oleh SHAMSUL KAMAL AMARUDIN

24 November 2022, 5:22 pm
LUMUT – Polis membuka kertas siasatan terhadap hantaran dalam Facebook yang didakwa menghina laungan azan yang dilaungkan di sebuah masjid di daerah ini.
Ketua Polis Daerah Manjung, Asisten Komisioner Nor Omar Sappi berkata, hantaran tersebut telah menyentuh sensitiviti dan kebebasan mengamalkan ajaran agama Islam.
Menurut beliau, perbuatan tersebut juga boleh menggugat keharmonian kaum di negara ini.
“Ibu Pejabat Polis Daerah (IPD) Manjung telah menerima satu laporan polis kira-kira pukul 5.45 petang semalam mengenai penularan satu ciapan di dalam ruangan aplikasi Facebook mengenai penghinaan terhadap laungan azan di sebuah masjid dalam daerah Manjung.
“Satu kertas siasatan telah dibuka di bawah Seksyen 298A Kanun Keseksaan dan Seksyen 233 Akta Komunikasi dan Multimedia 1998,” katanya dalam satu kenyataan hari ini.
Menurut beliau, pihak polis akan menjalankan siasatan terhadap pemilik akaun Facebook dikenali sebagai ‘Jacky Chan’ yang memuat naik ciapan berkenaan.

Nor Omar menasihatkan orang ramai agar tidak membuat sebarang spekulasi yang boleh menjejaskan siasatan dan meminta orang ramai agar cakna serta prihatin terhadap isu-isu yang menyentuh sensitiviti perkauman dan keagamaan di kalangan masyarakat.
Jelasnya, tindakan tegas tanpa kompromi akan diambil terhadap mana-mana individu yang sengaja menggugat ketenteraman serta keselamatan awam.
Terdahulu, tular ciapan ditulis ‘Jacky Chan’ yang menyuarakan rasa tidak puas hati dengan laungan azan didakwanya terlalu kuat sehingga mengganggu dia tidur. – KOSMO! ONLINE


Pemandu terselamat dari ajal, Kancil nyaris dihempap pokok
Oleh FLORINA DERIS

24 November 2022, 5:44 pm
PETALING JAYA – Seorang pemandu berdepan detik cemas apabila sebatang pokok besar nyaris menghempap kereta jenis Perodua Kancil yang dipandunya dalam kejadian di Ipoh pagi tadi.
Video kejadian yang berdurasi 27 saat itu dimuat naik pengguna TikTok, @am_amy414 yang kebetulan berada di tempat kejadian.
“Sebatang pokok besar nyaris menghempap kereta Kancil yang dikatakan ditebang seorang pekerja asing. Alahai seperti tikus membaiki labu. Mujur kereta itu sempat berlalu,” katanya menerusi ruangan kapsyen.
Meninjau di ruangan komen, rata-rata pengguna Twitter menganggap kejadian itu sebaliknya aoabila menyifatkan kenderaan itu seperti haiwan kancil yang pintar.
“Kasihan nasib Kancil, di manakah agaknya dia hendak tinggal selepas ini apabila habitatnya telah dimusnahkan,” kata seorang pengguna.
“Jikalau hendak menangkap kancil sekalipun, usahlah membuat perangkap seperti itu. Mudah benar kancil yang bersaiz kecil hendak lalu di bawah pokok tersebut,” kata seorang lagi netizen.

Dalam pada itu, terdapat juga pengguna yang mempersoalkan tindakan pemotong pokok yang dianggap sembrono ketika melakukan kerja sehingga membahayakan nyawa orang lain.
“Bahaya sungguh seeloknya perhatikan keadaan sekeliling terlebih dahulu,” pesan seorang netizen.
Pada waktu sama, seorang pengguna mengingatkan untuk tidak terlalu terhibur kerana situasi seumpama itu boleh membahayakan nyawa orang lain.
“Syukurlah jika tidak berlaku apa-apa kemalangan. Seandainya kemalangan berlaku, siapalah agaknya yang akan dipersalahkan,” ujar seorang pengguna.
Hantaran itu meraih 275,200 tontonan dan 6,936 tanda suka. – KOSMO! ONLINE


Sidang akhbar pertama Anwar sebagai PM petang ini
Oleh NUR HUDA MUSA

24 November 2022, 5:19 pm
KAJANG – Sungai Long Golf & Club House, di sini menjadi tumpuan media pada petang ini susulan akan berlangsung satu sidang akhbar pertama Datuk Seri Anwar Ibrahim selaku Perdana Menteri ke-10.
Difahamkan Anwar akan menghadiri sidang akhbar ini sebaik sahaja beliau selesai mengangkat sumpah sebagai Perdana Menteri di Istana Negara petang ini.
Kira-kira 100 pengamal media daripada pelbagai agensi tempatan dan antarabangsa hadir pada sidang akhbar tersebut.
Media mula berkumpul bagi sidang akhbar Anwar petang ini.
Terdahulu, Pengerusi Pakatan Harapan itu berangkat ke Istana Negara tepat pukul 4.03 petang bagi menghadiri Istiadat Mengangkat Sumpah Jawatan dan Setia serta Sumpah Simpan Rahsia. – KOSMO! ONLINE


Tiga beradik genggam PhD serentak
Oleh KHAIRUL MOHD. ALI

24 November 2022, 5:00 pm
JOHOR BAHRU – Didorong ibu bapa yang turut berkelulusan doktor falsafah (PhD), tiga beradik nekad menyambung pengajian sebelum berjaya memahat sejarah bergelar graduan PhD, serentak.
Faridah Mohd. Marsin, 39, bersama dua adiknya, Jamilia, 36, dan Aishah, 32, berkongsi pengalaman manis itu menerusi Majlis Konvokesyen Universiti Teknologi Malaysia (UTM) ke-66, di Skudai, di sini hari ini.
“Saya rasa sangat gembira, tidak pernah perasaan seperti ini kerana kami telah lama merancang untuk menamatkan pengajian PhD bersama-sama walaupun masing mendaftar pada tahun berbeza.
“Dengan sokongan ibu bapa, selain kami bertiga turut memberi motivasi dan kata-kata semangat kepada satu sama lain, akhirnya kami sama-sama berjaya selesaikan tugasan Viva dan alhamdulillah, kami berjaya,” katanya kepada pemberita di sini.
Faridah yang merupakan anak sulung daripada enam beradik merupakan graduan PhD Kimia Analisis, manakala Jamilia yang merupakan anak ketiga graduan PhD Seni Bina dan Aishah yang merupakan anak kelima merupakan graduan PhD Kejuruteraan Bioproses.
Tiga beradik, Faridah (tengah), Jamilia (kanan) dan Aisyah bersama keluarga pada Majlis Konvokesyen UTM Ke-66, di Skudai, Johor Bahru hari ini.
Ibu bapa mereka merupakan bekas pensyarah di UTM Skudai iaitu Pensyarah Sains Kimia, Dr. Mohd. Marsin Sanagi dan Pensyarah Sains Fizik, Dr. Noriah Bidin.

Sementara itu, Jamilia pula berkata, sejak kecil mereka sentiasa menyokong satu sama lain, khususnya dalam aspek pendidikan dan urusan keluarga.
“Sebagai adik-beradik, berbalah itu perkara biasa khususnya apabila terdapat perbezaan pendapat, tetapi pada akhirnya kita tetap menyokong antara satu sama lain dalam memastikan cita-cita bersama tercapai,” jelasnya.
Menurut Aisyah pula, antara cabaran dihadapi mereka adalah untuk mengimbangkan masa sebagai isteri, ibu, pelajar dan juga kakitangan kerajaan.
“Kami semua sudah berkeluarga dengan masing-masing mempunyai anak seramai tiga, empat dan lima orang. Jadi, itu cabaran utama kami apabila perlu mengimbangkan antara belajar, keluarga dan kerjaya.
“Untuk itu kami perlu kuat semangat kerana kadangkala memang ada sampai tahap penat dan banyak pengorbanan perlu dibuat, namun alhamdulillah akhirnya semua telah terbalas,” ujarnya.
Tiga beradik itu merupakan antara 539 graduan yang menerima PhD dan Ijazah Sarjana mereka pada sesi majlis konvokesyen itu, hari ini. – KOSMO! ONLINE


Muar tenggelam 2050 – Syed Saddiq
Oleh NUR ALINA HASSAN

24 November 2022, 4:45 pm
MUAR – Ramalan mengatakan daerah Muar antara kawasan yang bakal tenggelam pada tahun 2050 bukan isu kecil dan ia perlu diberikan perhatian semua pihak.
Ahli Parlimen Muar, Syed Saddiq Syed Abdul Rahman berkata, ketika ini kejadian banjir mudah berlaku di beberapa kawasan khususnya di lokasi berhampiran persisir pantai.
“Semalam, saya terima laporan banjir di sekitar kampung dalam kawasan Dewan Undangan Negeri (DUN) Sungai Balang yang mana menyebaban beberapa rumah dan kedai rosak.
“Banjir ini berlaku ekoran hakisan pantai yang semakin lama semakin besar dan ini jugalah antara menyebabkan daerah Muar diramal tenggelam menjelang tahun 2050,” katanya ketika mengadakan lawatan ke kediaman mangsa banjir hari ini.
Syed Saddiq yang juga Presiden Parti Ikatan Demokratik Malaysia (Muda) berkata, sehingga kini, pihaknya telah menyalurkan bantuan bernilai RM2 juta bagi membantu mangsa banjir.
“Langkah segera harus diambil dan jangan berlengah kerana ini melibatkan nyawa penduduk.

“Saya mencadangkan agar pihak berkuasa dan kerajaan berpadu tenaga mencari jalan penyelesaian selain meluluskan peruntukan bantuan yang lebih tinggi demi kebajikan rakyat Muar,” katanya.
Menurut beliau, setakat ini pihaknya masih menunggu baki peruntukan RM6 juta bertujuan membantu mangsa banjir.
“Untuk langkah awal, saya selaku wakil rakyat telah membantu menyediakan pek bantuan banjir, baucar elektronik serta aktiviti mencuci dan membersihkan kediaman mangsa banjir,” katanya. – KOSMO! ONLINE


Zul Huzaimy terima ugutan, menyesal tak jaga mulut
Oleh MOHAMMAD SHAHEMY AZMI

24 November 2022, 4:24 pm
KUALA LUMPUR – Gara-gara terlepas cakap pernah berniat mahu menyembelih orang bukan Islam dalam sebuah ceramah pada 4 November lalu, pelakon dan juga pengarah Zul Huzaimy mengakui menerima ugutan atas ucapan kontroversi tersebut.
Bagaimanapun, Zul atau nama lengkapnya Zul Huzaimy Marzuki ketika ditemui Kosmo! Online enggan mendedahkan lebih terperinci tentang ugutan yang diterimanya kerana kes terbabit masih dalam siasatan pihak polis.
“Memang saya ada terima ugutan tapi saya tidak boleh dedahkan perkara itu dengan lebih lanjut kerana kes masih lagi dalam siasatan.
“Saya juga telah dipanggil pihak polis dan sudah pun memberikan kerjasama sebaiknya,” ujar Zul.
Rentetan kenyataan berbaur ekstrem yang dikeluarkannya, Zul turut mengakui kesal dan menjadikan kejadian tersebut sebagai pengajaran buat dirinya.
Kata pelakon berusia 43 tahun itu, sebagai manusia, dia juga tidak terlepas daripada melakukan kesilapan dan akan lebih berhati-hati selepas ini sebelum berkata-kata.

“Sebagai manusia biasa, saya juga tidak terlepas melakukan kesilapan. Apa yang sudah berlaku benar-benar menjadi pengajaran kepada saya supaya tidak lagi tersasar ketika berkata-kata.
“Saya sebenarnya bukanlah artis yang sukakan kontroversi. Sebelum ini pun mana ada saya buat apa-apa perkara yang mendatangkan kontroversi. Ada?
“Semua orang pelik, kenapa saya jadi begitu? Jadi itulah manusia sebenarnya dan saya berharap orang ramai memahami apa yang berlaku adalah lumrah sebagai seorang manusia,” ujarnya.
Zul yang ditemui sewaktu sidang akhbar dan pratonton filem Daddyku Gangster di TGV Velocity Mall, di sini malam tadi turut menafikan kenyataan bersifat perkauman tersebut membabitkan pihak tertentu yang memintanya berbuat demikian.
“Bila sudah terjadi kontroversi seperti ini, sudah tentu seseorang itu akan rasa kesal. Itulah manusia. Lagipun saya tidak ada niat.
“Selepas ini saya akan terus memberi ceramah sekiranya mendapat undangan. Sebab saya masih lagi ikon permotoran tetapi akan bercakap mengenai permotoran saja. Tidak lagi membabitkan benda-benda sebegitu (berbaur perkauman),” katanya.
Terdahulu, Zul memohon maaf menerusi laman Instagram gara-gara terlepas cakap pernah berniat mahu menyembelih orang bukan Islam.
Pelakon yang terkenal dengan watak antagonis Spark dalam filem Remp-It itu mengeluarkan kenyataan tersebut sewaktu menjadi panel dalam sebuah ceramah politik di Kemaman, Terengganu pada 4 November lalu.
Satu laporan polis telah dibuat di Balai Polis Kijal, Kemaman pada pukul 2.45 petang, 14 November lalu oleh seorang individu.
Polis membuka kertas siasatan dan kes kini disiasat mengikut Seksyen 506, Seksyen 505 (c) Kanun Keseksaan dan Seksyen 233 Akta Komunikasi dan Multimedia 1998. – KOSMO! ONLINE


Janda nekad jual buah pinggang bayar hutang anak
Oleh KOSMO!

24 November 2022, 5:09 pm
JAKARTA – Seorang wanita di Tuban, wilayah Jawa Timur nekad mahu menjual buah pinggang miliknya demi melangsaikan hutang anaknya yang kini hilang kerana melarikan diri, lapor laman berita Kompas semalam.
Wanita yang hanya dikenali sebagai ER itu dirakam berdiri di tepi sebatang jalan sambil memegang poster bertulis ‘Dijual ginjal’  atau mahu menjual buah pinggang yang turut disertakan dengan nombor telefonnya.
Dia kemudian dihampiri pasukan unit Polis Perkhidmatan Awam yang sedang meronda sebelum dibawa ke pejabat khidmat sosial untuk memberi keterangan.
Menurut ibu tunggal dengan tiga anak itu, dia mahu menjual buah pinggang untuk melunaskan hutang anak keduanya yang mencapai ratusan juta rupiah.
Dia terpaksa menanggung hutang anaknya  yang sudah lebih setahun melarikan diri kerana tidak sanggup membayar hutang tersebut.
“Hutang anak saya kira-kira 200 juta rupiah (RM57,300) dan sudah setahun lebih dia tidak membayar,” kata ER.

Tambah wanita tersebut, anaknya yang berusia 31 tahun itu membuat pinjaman untuk memulakan perniagaan namun, disebabkan tidak sanggup membayar jumlah hutang dan faedah pinjaman, dia kini ‘lesap’.
Katanya, meskipun menyedari bahawa tindakan menjual buah pinggang dilarang oleh pemerintah dan agama, dia tidak mempunyai pilihan lain kerana pihak pemiutang sering datang ke rumah untuk menuntut hutang anaknya.
“Saya ditagih hutang tersebut sehinggakan mereka datang ke rumah. Wang bayaran bulanan adalah berbeza, ada yang 800,000 rupiah (RM229) sehingga 1 juta rupiah (RM286),” katanya. – Agensi


MSAM 2022 terap elemen kelestarian
Oleh NOR SHAFAWATI YUP

24 November 2022, 4:38 pm
PORT DICKSON – Permodalan Nasional Berhad (PNB) menerapkan elemen kelestarian pada Minggu Amanah Saham Malaysia (MSAM) 2022 selaras dengan tema pada tahun ini ‘Melestarikan Pelaburan Ke Arah Masa Hadapan Mampan’.
Pengerusi Kumpulan PNB, Tun Ariffin Zakaria berkata, tema tersebut bertepatan dengan aspirasi PNB bagi menyokong penciptaan nilai mampan sejak ditubuhkan dan seiring dengan komitmen PNB di bawah Rangka Kerja Kelestarian yang diperkenalkan pada bulan April lalu.
“Bersesuaian dengan tema ini, MSAM 2022 telah menerapkan elemen kelestarian antaranya memasang panel solar yang menjana elektrik di laluan koridor khemah lutsinar untuk mengurangkan penggunaan elektrik dan tadahan air hujan di sekitar tapak ini.
“Di samping itu, semua sisa pepejal akan dilupuskan di Tapak Pelupusan Dengkil Inert Waste Landfill dan boleh menjana sehingga 2.0 Megawatt tenaga elektrik untuk penggunaan dosmetik,” katanya ketika berucap pada Majlis Perasmian MSAM 2022 di Kawasan Lapang Pantai Batu 1, Port Dickson di sini hari ini.
Menurut Ariffin, pengunjung berpeluang menerima ganjaran apabila mengitar semula botol plastik dan tin aluminium ke dalam bekas ‘Bin-Less and Earn’ yang disediakan berhampiran pintu keluar dewan pameran.
“Kami berharap agar usaha ini akan menggalakkan orang ramai untuk terus mengamalkan kitar semula dalam kehidupan seharian dan menjadi lebih prihatin kepada alam sekitar,” katanya.

Dalam pada itu, Ariffin berkata, MSAM yang dianjurkan pada setiap tahun sejak 2000 telah menarik lebih 3.9 juta pengunjung atau hampir 200,000 pengunjung setiap tahun.
“Untuk MSAM 2022, PNB menyasarkan penyertaan 150,000 orang pengunjung khususnya dari sekitar Negeri Sembilan dan lokasi berdekatan lain,” katanya.
Acara literasi kewangan tahunan yang bakal berlangsung selama tujuh hari bermula 24 hingga 30 November itu turut disertai oleh syarikat strategik PNB termasuk Maybank Bhd, Sime Darby Plantation Bhd dan UMW Holdings Bhd.
MSAM 2022 kali ini menyediakan pelbagai aktiviti pendidikan pelaburan dan pameran yang disertai kira-kira 50 pempamer terdiri daripada syarikat-syarikat Kumpulan PNB, ejen-ejen Amanah Saham Nasional Berhad (ASNB), badan kawal selia serta agensi kerajaan negeri.
Tambah Ariffin, para pengunjung juga berpeluang merebut pelbagai hadiah menarik bernilai lebih RM1 juta untuk dimenangi.
Antara hadiah utama yang disediakan adalah sebuah kereta elektrik Hyundai Kona Electric Lite bernilai lebih RM156,000; sebuah kereta elektrik Toyota Corolla Cross Hybrid Electric bernilai hampir RM140,000; sebuah Perodua Alza 1.5 AV berharga RM75,500; sebuah motosikal Yamaha MT-25 berharga RM21,500 dan enam buah motosikal Yamaha 135 LC FI selain pelbagai hadiah menarik termasuk barangan elektrik. – KOSMO! ONLINE


Bunda Hetty prihatin nasib mangsa gempa Cianjur
Oleh HANISAH SELAMAT

24 November 2022, 4:49 pm
PETALING JAYA – Penghibur legenda Indonesia, Hetty Koes Endang menzahirkan rasa dukacita dan simpati atas tragedi gempa bumi di Cianjur, Jawa Barat, Indonesia yang mengorbankan ratusan nyawa serta kemusnahan kediaman pada Isnin lalu.
Meskipun kini berada di Kuala Lumpur bagi memenuhi komitmen terhadap tugasan seni, figura popular yang mesra disapa Bunda itu tetap prihatin dengan nasib mangsa bencana alam di negaranya.
Juri tetap program realiti Gegar Vaganza (GV) itu tidak ketinggalan menitipkan doa kepada semua yang terbabit dalam musibah berkenaan supaya terus kuat semangat.
“Bunda yang saat ini berada di Malaysia disebabkan tugas turut berdukacita sedalam-dalamnya untuk warga Cianjur dan sekitar atas musibah gempa.
“Semoga anda semua selalu diberikan ketabahan, kekuatan dan perlindungan daripada Allah SWT,” katanya menerusi perkongsian video dalam Instagram.
Isnin lalu, gempa bumi kuat berukuran 5.6 skala Richter menggegarkan wilayah Cianjur, Jawa Barat dan angka kematian dilaporkan meningkat kepada 268 orang sejak kelmarin dengan sekitar 150 mangsa masih hilang.

Badan Nasional Pengurusan Bencana (BNPB) mengesahkan seramai 58,362 penduduk di lebih 12 daerah kehilangan tempat tinggal selepas hampir 22,198 unit kediaman musnah akibat bencana tersebut.
Sementara itu, Badan Meteorologi, Klimatologi dan Geofizik (BMKG) pula memberi amaran bahawa Cianjur berdepan bencana alam terbaharu dalam beberapa minggu akan datang ketika ribut petir diramal melanda rantau itu. – KOSMO! ONLINE


PM10: Penyokong Anwar mula berkumpul di Istana Negara
Oleh HARRITH HISHAM dan MUHAMMAD NAJIEB AHMAD FUAD

24 November 2022, 4:38 pm
KUALA LUMPUR – Puluhan penyokong Datuk Seri Anwar Ibrahim dilihat sudah mula berkumpul di pekarangan Istana Negara bagi memberi sokongan kepadanya sempena pelantikannya sebagai Perdana Menteri ke-10.
Seorang penyokong dikenali Mulia Sugeharto Muhammad Sauji, 42, mengharapkan Anwar sentiasa peka dalam membela nasib rakyat sepanjang tempoh memegang jawatan sebagai Perdana Menteri.
“Harapan saya Anwar mampu bawa malayisa sebagai sebuah negara maju dan mampu menyatu padukan masyarakat di negara ini selain dapat memacu ekonomi yang sentiasa memenuhi aspirasi rakyat ketika ini,”kata penyokong itu yang hadir dari Klang.
Bagi Shaiful Azli Muhamad Surul, 41, berkata, beliau percaya Anwar mampu memupuk perpaduan diantara kaum memandangkan pemimpin berkenaan disifatkan mempunyai aura tersebut.
“Anwar seorang pemimpin yang sentiasa mempunyai teladan, saya percaya dia akan bawa kita semua bersama menikmati perpaduan diantara kaum di negara ini,” katanya.
Terdahulu, Anwar dijadualkan akan mengangkat sumpah sebagai Perdana Menteri di Istana Negara pada pukul 5 petang ini.

Perkara itu dimaklumkan pihak Istana Negara dalam satu kenyataan hari ini menyatakan bahawa Yang di-Pertuan Agong Al-Sultan Abdullah Ri’ayatuddin Al-Mustafa Billah Shah perkenan untuk melantik Ahli Parlimen Tambun selepas mempengerusikan Perbincangan Khas Raja-Raja Melayu pagi tadi. – KOSMO! ONLINE


Klinik bergerak beri peluang asnaf, B40 terima rawatan
Oleh ISWAN SHAFIQ ISA

24 November 2022, 4:31 pm
SEBERANG PERAI – Selepas memiliki sebuah klinik pesakit luar yang terletak di pekarangan Masjid Seberang Jaya di sini, Waqaf An-Nur Corporation Berhad (WANCorp) melalui rangkaian Klinik Waqaf An-Nur (KWAN) kini melebarkan lagi sayap dengan mewujudkan sebuah klinik bergerak di negeri ini.
Klinik bergerak kelapan itu direalisasikan susulan pemeteraian perjanjian kerjasama (MoA) antara WANCorp bersama KPJ Healthcare Berhad (KPJ Healthcare) dan Zakat Pulau Pinang (ZPP).
Melalui kerjasama itu, ZPP bertanggungjawab menyediakan kemudahan seperti kenderaan diubah suai mengikut keperluan perawatan serta spesifikasi yang mendapat kelulusan beberapa pihak termasuk Kementerian Kesihatan (KKM), menguruskan kos penyelenggaraan serta perbelanjaan pengurusan operasi selain menyediakan pemandu terlatih.
Sementara itu, KPJ Healthcare melalui Hospital Pakar KPJ Pulau Pinang di sini bertanggungjawab menyediakan tenaga pakar terdiri daripada pegawai perubatan, jururawat, pembantu perawatan serta ubat-ubatan yang diperlukan mengikut keperluan semasa.
Menurut Pegawai Pimpinan merangkap Ketua Pegawai Eksekutif KPJ Healthcare, Norhaizam Mohammad, misi mereka adalah menyediakan perkhidmatan penjagaan kesihatan yang berkualiti kepada seluruh rakyat Malaysia tanpa mengira latar belakang.
Menurutnya, klinik bergerak yang menawarkan rawatan asas itu akan memfokuskan 15 kawasan di seluruh negeri secara berperingkat-peringkat.

“Klinik bergerak ini sebenarnya alternatif kepada klinik yang terdapat di Seberang Jaya, namun ia memfokuskan kawasan-kawasan yang jauh daripada kemudahan klinik dan hospital.
“Buat permulaan, kita akan cuba pergi ke 15 kawasan ini dan jika ada keperluan nanti, kita akan cuba tambah (kawasan liputan untuk klinik bergerak itu),” katanya selepas sesi pelancaran yang turut dihadiri Timbalan Yang Dipertua Majlis Agama Islam Negeri Pulau Pinang (MAINPP), Datuk Dr. Roslan Ahmad di Bandar Perda, di sini hari ini.
Dalam pada itu, Ketua Pegawai Eksekutif ZPP, Datuk Amran Hazali memberitahu, sebagai permulaan, pihaknya telah menyediakan peruntukan sehingga RM400,000 bagi tujuan pembelian kenderaan, pengubahsuaian serta reka bentuk yang diperlukan untuk klinik bergerak itu.
Pada masa yang sama katanya, ZPP akan turut menyediakan peruntukan tahunan sebanyak RM300,000 untuk pengoperasian klinik berkenaan.
“ZPP berbesar hati untuk terus memberi manfaat kepada komuniti setempat dan dapat berkhidmat kepada segenap lapisan masyarakat terutamanya kumpulan asnaf fakir dan miskin serta keluarga daripada golongan B40 (berpendapatan rendah).
“Untuk pengetahuan juga, sehingga November ini, ZPP telah mengagihkan sebanyak RM13.5 juta untuk skim-skim perubatan kepada asnaf di seluruh Pulau Pinang,” tambah beliau. – KOSMO! ONLINE


Perjumpaan lebih 100 Ketua Bahagian Umno bersama Ahmad Zahid di WTCKL
Oleh KOSMO!

24 November 2022, 4:32 pm
KUALA LUMPUR – Lebih 100 Ketua Bahagian UMNO sedang mengadakan perjumpaan bersama Pengerusi Barisan Nasional (BN), Datuk Seri Dr. Ahmad Zahid Hamidi di Menara Dato Onn, Pusat Dagangan Dunia Kuala Lumpur (WTCKL), hari ini.
Perjumpaan tersebut difahamkan bagi menyatakan solidariti kepada Presidennya dan menyatakan kekesalan terhadap gesaan daripada beberapa parti komponen BN supaya Ahmad Zahid meletakkan jawatan sebagai Pengerusi BN. – KOSMO! ONLINE


PM10: Anwar tiba di Istana Negara
Oleh HARRITH HISHAM dan MUHAMMAD NAJIEB AHMAD FUAD

24 November 2022, 4:44 pm
KUALA LUMPUR – Ahli Parlimen Tambun, Datuk Seri Anwar Ibrahim tiba di Istana Negara bagi menghadiri Istiadat Pengurniaan Suratcara Pelantikan dan Istiadat Mengangkat Sumpah Jawatan dan Setia serta Sumpah Simpan Rahsia sebagai Perdana Menteri hari ini.
Kenderaan jenis BMW bewarna biru gelap yang membawa Pengerusi Pakatan Harapan (PH) itu dilihat memasuki Pintu 1 Istana Negara pada pukul 4.32 petang tadi.
Istiadat tersebut dijadualkan berlangsung pada pukul 5 petang ini.
Terdahulu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah perkenan melantik Anwar selaras dengan Perkara 40(2) dan Perkara 43(2)(a) Perlembagaan Persekutuan susulan Pilihan Raya Umum ke15 (PRU15).
Difahamkan, Kerajaan Persekutuan baharu itu menggabungkan dua parti terbesar iaitu PH dan Barisan Nasional (BN) dengan majoriti kerusi 112 selepas lima hari Parlimen tergantung akibat tiada mana-mana parti mendapat majoiti mudah.
Pada PRU15, PH memenangi sebanyak 82 kerusi Parlimen, diikuti Perikatan Nasional (73 kerusi), BN (30 kerusi), Gabungan Parti Sarawak (22 kerusi, Gabungan Rakyat Sabah (enam kerusi) dan calon Bebas, dua kerusi. – KOSMO! ONLINE


Dr. Sidek Baba meninggal dunia
Oleh KOSMO!

25 November 2022, 10:17 pm
PETALING JAYA – Tokoh pendidikan dan bekas Timbalan Rektor Universiti Islam Antarabangsa (UIAM) Profesor Datuk Dr. Sidek Baba meninggal dunia sebentar tadi.
Berita pemergian beliau yang berusia 76 tahun itu dikongsikan oleh anaknya, Izzudin di Facebook sebentar tadi.
Jenazahnya difahamkan masih berada di Pusat Perubatan Universiti Malaya (PPUM).
Allahyarham Sidek yang juga penerima Anugerah Perdana Maulidur Rasul SAW Peringkat Kebangsaan Tahun 1430H/2009M merupakan rakan Perdana Menteri, Datuk Seri Anwar Ibrahim. – KOSMO! ONLINE


Piala Dunia: Senegal tambah derita Qatar
Oleh MEJA SUKAN KOSMO!

25 November 2022, 11:11 pm
DOHA – Juara Piala Negara-Negara Afrika, Senegal mencatat kemenangan pertama pada saingan Piala Dunia 2022 selepas menewaskan Qatar 3-1 dalam aksi Kumpulan A yang berlangsung di Stadium Al Thumama sebentar tadi.
Keputusan itu menyaksikan Qatar yang beraksi sebagai tuan rumah semakin hampir untuk mengucapkan selamat tinggal apabila menghuni tangga tercorot kumpulan selepas gagal mengutip sebarang mata dalam dua perlawanan.
Senegal yang turut tewas pada perlawanan pertama ketika berdepan Belanda menampilkan aksi cukup agresif apabila melakukan tujuh percubaan serta tiga percubaan tepat pada separuh masa pertama.
Walaupun perlawanan dilihat agak seimbang pada 20 minit pertama, namun Senegal tampak lebih berbahaya apabila sering sahaja memasuki kawasan kotak penalti Qatar dan beberapa kali hampir menjaringkan gol.
Ketika separuh masa pertama berbaki lima minit, Senegal memecah kebuntuan apabila penyerang, Boulaye Dia bijak mengambil kesempatan selepas Boualem Khoukhi gagal mengeluarkan bola dari kawasan bahaya untuk meletakkan pasukannya di hadapan 1-0.
Memasuki separuh masa kedua, skuad Teranga Lions tidak menunggu lama apabila hanya memerlukan tiga minit untuk menggandakan kedudukan selepas Famara Diedhiou menanduk masuk sepakan penjuru Ismail Jakobs.

Selepas gol kedua perlawanan, Qatar yang merupakan juara Piala Asia 2019 kemudian cuba melakukan asakan ke arah pintu gol Senegal, namun agak buntu untuk sekurang-kurangnya menjaringkan satu gol.
Pada minit ke-67, Qatar hampir untuk merapatkan kedudukan menerusi bek kanan, Ismail Mohamad, namun percubaannya berjaya diselamatkan Mendy yang menampilkan aksi berkelas dunia bagi memastikan pintu gol Senegal selamat.
Kemasukan pemain gantian, Mohammed Muntari nyata membawa tuah buat tuan rumah apabila berjaya merapatkan kedudukan 2-1 selepas dia menanduk masuk hantaran lintang yang dilakukan Mohamad pada minit ke-78.
Kedudukan itu bagaimanapun hanya bertahan lima minit apabila Bamba Dieng melengkapkan hari cemerlang Senegal dengan menjaringkan gol ketiga, sekali gus terus menghidupkan peluang mereka melangkah ke pusingan kalah mati.
Sementara itu, hasrat Qatar untuk meneruskan kemaraan dilihat hampir mustahil apabila berada di kedudukan tercorot dan perlu berdepan Belanda pada aksi terakhir peringkat kumpulan. – KOSMO! ONLINE


Ramai puji nasi goreng Ahmad Maslan
Oleh MUHAMMAD HAIKAL RAMLI

25 November 2022, 9:15 pm
PETALING JAYA – Setiausaha Agung UMNO, Datuk Seri Ahmad Maslan sekali lagi mencuri perhatian orang ramai apabila memuat naik dua keping gambar yang memaparkan juadah nasi goreng hasil air tangannya di Twitter, hari ini.
Ciapannya lengkap dengan dengan resepi bersama kapsyen #NasiGoreng Ahmad Maslan #NGAM
“Saya sediakan untuk keluarga hari ini. Aroma daun pisang menambah kelazatan. Nasi, bawang, halia, telur, ikan bilis, asparagus, kunyit, sos tomato, garam, perisa, minyak sawit adalah bahan,” katanya.
Ciapan itu meraih perhatian ramai yang kebanyakan memuji kerajinan Ahmad Maslan dalam mempelbagaikan teknik masakan dengan pelbagai jenis bahan yang bukan kebiasaan.
“Wah, nasi goreng letak asparagus? Itu sesuatu yang baru untuk saya, boleh cuba ni. Selepas ini boleh buat tomyam letak brokoli pula, ke dah ada yang buat?,” ciap @mhzaar di ruangan komen.
“Saya suka apabila Datuk Seri berkongsi resepi nasi goreng. Sebelum ini saya rasa tidak berminat, tetapi sejak dua tiga hari ini, saya sentiasa tertunggu resepi nasi goreng daripada Datuk Seri Jalan terus!,” ciap @Khanifa_Anas.

“Kami nak lebih banyak kandungan juadah masakan YB. Inspirasi!,” tulis @khaleeqshah.
Dalam pada itu, terdapat juga orang ramai yang meminta ahli politik berusia 56 tahun itu berkolaborasi dengan cef media sosial seperti Khairul Amin untuk menvariasikan lagi masakan nasi goreng yang pelbagai versi.
“Apa kata Datuk Seri bergandingan dengan @khairulaming untuk menghasilkan lebih banyak juadah di samping memberi inspirasi masakan juga kepada orang ramai,” komen @zarith.
“Sekadar cadangan, cuba Datuk Seri buat satu video tutorial ‘proper’ atau berkolaborasi dengan mana-mana cef selebriti, barulah gempak dan ramai juga boleh ikut resipi Datuk,” komen @nuzulalam.
Terdahulu, Ahmad Maslan pernah berkongsi teknik memasak ‘nasi goreng timun’ yang sempat sohor kini di Twitter – KOSMO! ONLINE


Pesawat tentera AS mendarat cemas selepas langgar burung
Oleh KOSMO!

25 November 2022, 10:30 pm
WASHINGTON – Sebuah pesawat milik Tentera Udara Amerika Syarikat (AS) terpaksa melakukan pendaratan cemas selepas melanggar kawanan burung sejurus berlepas, lapor laman berita Wion News semalam.
Tiada sebarang kecederaan dilaporkan dalam insiden itu setakat ini.
Wakil Pentadbiran Aviasi Persekutuan memaklumkan bahawa pelanggaran tersebut berlaku pada Isnin lalu melibatkan  pesawat C-37 yang berlepas dari Lapangan Terbang Antarabangsa Chicago Midway.
Rakaman video memaparkan percikan api muncul pada enjin kiri selepas pesawat itu merempuh kawanan burung di udara. Kru penerbangan kemudian keluar dari pesawat dengan pantas selepas ia mendarat.
Ketua Biro Pengawal Kebangsaan Ketua Staf Bersama, Jeneral Daniel Hokanson ialah antara pegawai yang berada di dalam pesawat tersebut ketika kejadian.
Beliau merupakan anggota tertinggi pasukan tentera Pengawal Kebangsaan, lapor akhbar Mirror UK.

Sejurus mendarat, kakitangan lapangan terbang dan kru penerbangan menyangka kerosakan enjin menjadi penyebab kepada insiden itu. Namun, mereka kemudian menemui  bangkai burung yang besar di landasan.
“Keputusan untuk berpatah balik ke lapangan terbang diambil atas dasar berwaspada,” kata seorang pegawai Tentera Udara AS.
Siasatan kini sedang dijalankan bagi insiden tersebut. – Agensi


PutrajayaCare akan dilancarkan tidak lama lagi – Radzi
Oleh MOHD. HUSNI MOHD. NOOR

25 November 2022, 9:27 pm
PUTRAJAYA – Sedikit masa lagi warga Putrajaya akan dapat memanfaatkan aplikasi e-aduan dikenali ‘PutrajayaCare’ yang berfungsi sebagai pusat khidmat aduan setempat.
Ahli Parlimen Putrajaya, Datuk Dr. Radzi Jidin berkata, pembangunan aplikasi tersebut kini sedang giat dijalankan.
Beliau berkata, PutrajayaCare merupakan salah satu daripada 50 tawaran menerusi #EraBaharuPutrajaya yang dijanjikannya jika menang kerusi di Putrajaya.
“Saya ambil maklum aduan-aduan yang telah sahabat sekalian sampaikan melalui media sosial saya seperti Facebook, Instagram dan Twitter.
“Dalam situasi ini, saya memahami bahawa warga Putrajaya perlukan saluran atau platform yang sesuai untuk menyuarakan cadangan dan aduan anda.
“Untuk itu, saya melancarkan E-Aduan Pusat Khidmat Ahli Parlimen Putrajaya bagi memudahkan warga Putrajaya menyampaikan cadangan dan aduan untuk perhatian serta tindakan saya,” katanya menerusi hantaran di Facebook, hari ini.

Ujar beliau, buat sementara waktu sebelum PutrajayaCare beroperasi, aduan dan cadangan boleh disalurkan menerusi pautan https://erabaharuputrajaya.com/aduan.
Radzi berkata, Pusat Khidmat Parlimen Putrajaya akan mengambil tindakan dan memberikan maklum balas dari semasa ke semasa sejurus PutrajayaCare beroperasi kelak.
Terdahulu, Naib Presiden Parti Pribumi Bersatu Malaysia (Bersatu) itu dipilih sebagai Ahli Parlimen Putrajaya selepas menewaskan penyandang empat penggal, Datuk Seri Tengku Adnan Tengku Mansor pada Pilihan Raya Umum Ke-15 (PRU15) lalu.- KOSMO! ONLINE


FDA lulus ubat termahal di dunia
Oleh KOSMO!

25 November 2022, 9:00 pm
HARRISBURG, PENNSYLVANIA – Syarikat farmaseutikal  berpangkalan di negeri Pennsylvania, CSL Behring  menerbitkan harga ubat yang dikatakan paling mahal di dunia iaitu AS$3.5 juta (RM15.6 juta) untuk satu dos, lapor laman berita Wion News semalam.
Harga ubat Hemgenix itu didedahkan selepas Pentadbiran Makanan dan Ubat (FDA) memberikan kelulusan dengan alasan ia mampu mengurangkan kos penjagaan kesihatan. Ini kerana pesakit akan semakin kurang mengalami pendarahan serta kurang memerlukan terapi.
Harga ubat tersebut mengatasi ubat Zolgensma keluaran syarikat Novartis yang berpangkalan di Switzerland. Zolgensma  digunakan sebagai penawar untuk atrofi otot tulang belakang (SMA). Ia berharga hampir AS$2 juta (RM8.9 juta) bagi setiap dos dan juga merupakan ubat dos tunggal.
Kos bagi rawatan terbaharu itu sama seperti kebanyakan ubat-ubatan di AS, di mana ia akan ditanggung oleh syarikat insurans dan bukan pesakit, baik menerusi pelan persendirian mahupun program awam.
Selepas berdekad-dekad melakukan penyelidikan, rawatan gen telah mula mengubah bagaimana kanser dan penyakit lain yang boleh diwarisi,  dirawat menggunakan ubat yang boleh mengubah atau membetulkan keabnormalan genetik.
Rawatan pertama untuk hemofilia adalah Hemgenix, dan beberapa syarikat farmaseutikal lain sedang membangunkan rawatan gen untuk varian gangguan yang lebih lazim iaitu haemofilia A.

Menurut FDA, haemofilia B menjejaskan satu dalam setiap 40,000 individu.
Hemofilia kebiasaannya merupakan gangguan pendarahan yang diwarisi di mana darah tidak membeku dengan betul. – Agensi


Polis beri alasan ganja 581 kilogram musnah dimakan tikus
Oleh KOSMO!

25 November 2022, 9:30 pm
NEW DELHI – Polis bandar Mathura, dalam negeri Uttar Pradesh, India, mendakwa sehingga 581 kilogram (kg) ganja musnah akibat dimakan tikus semasa bahan terlarang itu dirampas dan disimpan di sebuah gudang di daerah Bareilly, lapor laman berita Wion News semalam.
Dakwaan tersebut dibuat selepas sebuah mahkamah khas di bawah Akta Dadah Narkotik dan Bahan Psikotropik (1985) meminta jabatan polis Mathura menunjukkan ganja yang dirampas dalam satu kes didaftarkan di bawah akta tersebut.
Hakim daerah meminta Superintendan Kanan Polis Mathura, Abhishek Yadav untuk menghapuskan ancaman tikus dan menunjukkan bukti bahawa haiwan pemusnah itu memakan 581 kg ganja yang bernilai AS$73,474 (RM327,514).
“Pegawai di balai polis Shergarh dan Highway mendakwa bahawa ganja seberat 581 kg yang disimpan di dalam gudang musnah dimakan tikus.
“Polis telah berusaha sebaik mungkin untuk melindungi bahan tersebut yang disimpan di situ.
“Mahkamah telah mengarahkan polis mengemukakan bukti berkaitan dakwan itu dan menetapkan 26 November ini sebagai tarikh perbicaraan seterusnya,” kata pendakwa raya khas, Ranveer Singh.

Polis Mathura dalam penjelasannya kepada mahkamah memberitahu: “Meskipun bersaiz kecil, tikus tidak takut kepada polis. Pegawai di balai polis tidak boleh menjadi pakar untuk menyelesaikan semua perkara.”
Pada Mei 2020, tiga lelaki ditahan semasa  cuba menyeludup ganja menggunakan sebuah lori, di mana ganja seberat 386 kg turut ditemui.
Namun, ketika mahkamah memerintahkan polis menunjukkan bukti ganja yang ditemui dalam rampasan tersebut, pegawai memaklumkan bahawa bahan terlarang itu juga telah dimakan tikus. – Agensi


Netizen wanita rela ‘ditangkap’ polis tampan
Oleh KOSMO!

25 November 2022, 10:00 pm
LONDON – Seorang anggota polis tampan yang dirakam berada di satu lokasi jenayah di Britain tular selepas gambarnya mendapat perhatian ramai pengguna media sosial, lapor akhbar Daily Star semalam.
Ramai netizen ingin ‘menyerah diri’ untuk mendapatkan janji temu dengannya selepas melihat gambar tersebut.
Gambar itu memaparkan anggota polis berkenaan berdiri berhampiran kira-kira 30 botol susu yang dicuri. Ia dimuatnaik di laman Twitter oleh Polis Utara Glasgow pada Selasa lalu.
Dua suspek akan didakwa berhubung kes kecurian tersebut di kawasan Milton, Glasgow.
Pengguna Twitter bagaimanapun lebih memberi tumpuan kepada anggota polis berkenaan berbanding jenayah yang dilaporkan.
“Saya ingin menyerah diri secara khusus kepada anggota itu,” kata seorang netizen.

“Kenapa dia sangat tampan,” kata netizen lain. – Agensi


Mohd. Shafie, Megat Zulkarnain dilantik Ahli MKT baharu
Oleh MOHD RASDAN AHMAD

25 November 2022, 9:47 pm
PETALING JAYA- Setiausaha Agung UMNO, Datuk Seri Ahmad Maslan memaklumkan Datuk Seri Mohd. Shafie Abdullah dan Datuk Megat Zulkarnain Omardin telah dilantik sebagai Ahli Majlis Kerja Tertinggi (MKT) yang baharu.
Katanya, pelantikan tersebut telah dilakukan pada mesyuarat MKT Rabu lalu yang juga menyaksikan Datuk Suraya Yaacob dilantik sebagai Timbalan Pengerusi Perhubungan UMNO Kedah.
Mohd. Shafie Abdullah (Ketua UMNO Bahagian Wangsa Maju) dilantik sebagai ahli MKT dan Megat Zulkarnain (Ketua Bahagian Gombak) mengganti Tan Sri Noh Omar sebagai Pengerusi Perhubungan Selangor.
Suraya Yaacob pula sebagai Timbalan Pengerusi Perhubungan UMNO Kedah.
“Mesyuarat UMNO pada Rabu lalu telah berlangsung selama hampir empat jam dan mesyuarat berjalan dalam suasana tenang bermula dengan sumpah kerahsian dua ahli yang baru dilantik.
“Presiden UMNO, Datuk Seri Ahmad Zahid Hamidi telah memberi ruang seluasnya untuk semua memberikan pandangan iaitu seramai 31 orang ahli telah berucap,” katanya menerusi ciapan Twitternya hari ini.

Ahmad juga pada masa yang sama turut meluahkan kekesalan kerana beberapa perbincangan telah disalah tafsir dan disebarkan di media sosial.
“Adalah tidak wajar jika ada sesiapa ahli MKT melaporkan dalam media sosial apa jua petikan yang dibuat di luar konteks dan tidak pula betul. Ini melanggar tatasusila mesyuarat.
“Kenyataan media yang dikeluarkan atas nama saya telah dibacakan terlebih dahulu dalam mesyuarat itu untuk dipersetujui,” ujarnya. – KOSMO! ONLINE.


Muhyiddin tekad teruskan perjuangan walau dalam sebak
Oleh MOHD RASDAN AHMAD

25 November 2022, 10:33 pm
PETALING JAYA- Pengerusi Perikatan Nasional (PN), Tan Sri Muhyiddin Yassin bertekad akan meneruskan perjuangan pimpinan demi dasar kedaulatan agama, bangsa dan negara.
Jelas Ahli Parlimen Pagoh itu, ujian dan cabaran yang dihadapi oleh PN sehingga kini tidak akan membuatkan mereka patah semangat dan berhenti.
“Jika kita sabar dan berpegang teguh kepada amanah bangsa serta ikhlas dalam berjuang, Insya-Allah akan sentiasa ada sinar di hujung jalan.
“Pujuklah hati, bahawa hari esok masih ada. Kita bina Malaysia yang lebih baik dengan setiap kudrat yang ada dalam apa jua kapasiti kita sekalipun,” katanya dalam satu siaran langsung di Facebooknya hari ini.
Terdahulu, Perdana Menteri, Datuk Seri Anwar Ibrahim dilapor mengalu-alukan penyertaan PN dan parti lain untuk menyertai kerajaan perpaduan pimpinannya.
Namun begitu, Muhyiddin menjelaskan bahawa PN bersedia merintis bentuk kerjasama lain dengan kerajaan pimpinan Pengerusi Pakatan Harapan (PH) itu bagi memastikan kestabilan politik serta kesejahteraan rakyat terjamin.

Kerjasama yang dimaksudkan adalah berbentuk hubungan antara kerajaan dan pembangkang.
Dalam masa sama, Muhyiddin mengakui keputusan Pilihan Raya Umum-ke15 (PRU15) itu turut memberi kesan kepada beliau.
“Terngiang-ngiang laungan sokongan daripada anda semua ketika berkempen dan komen-komen sokongan saudara saudari rakyat yang saya kasihi di media sosial.
“Bersama dengan saya adanya saudara saudari yang kekal berdiri. Memapah saya agar terus berjalan dan berlari di landasan perjuangan ini.
“Perjuangan murni yang didasari tekad menyelamatkan negara. Perjuangan demi kedaulatan agama, bangsa dan negara kita,” ujarnya. – KOSMO! ONLINE


Lelaki mengamuk hunus parang syak isteri curang
Oleh KOSMO!

25 November 2022, 7:30 pm
JAKARTA – Sebuah video tular di media sosial Indonesia memaparkan situasi kecoh apabila seorang lelaki mengamuk sambil membawa sebilah parang kerana mengesyaki isterinya bermain kayu tiga, lapor laman berita iNews Babel semalam.
Berdasarkan video yang dikongsikan, seorang lelaki berbaju biru dilihat membawa sebilah parang di hadapan sebuah tadika dalam keadaan marah.
Dia kemudian membuka baju sebelum masuk ke dalam kawasan tadika lalu mengejar seorang lelaki lain yang didakwa kekasih gelap isterinya.
Beberapa individu yang turut berada di situ cuba menenangkan lelaki yang sedang mengamuk itu.
Menurut maklumat, peristiwa itu terjadi di kawasan tadika yang terletak berhadapan dengan pejabat Ketua Kampung Kandang Mas, Kota Bengkulu dalam wilayah Bengkulu.
“Kejadian berlaku pada 9 November lalu namun, ia baru menjadi tular di media sosial beberapa hari lepas,” kata Ketua Kampung Kandang Mas, Khairullah.

Tambah Khairullah, lelaki dalam video tersebut ialah penduduk daerah itu namun, punca kejadian  dapat diselesaikan dan ia hanya salah faham.
“Mereka sudah menyelesaikan hal tersebut antara keluarga. Keluarga kedua-dua belah pihak juga telah berdamai dan meminta masyarakat agar tidak lagi menyebarkan video tersebut,” katanya. – Agensi


Cuaca buruk di Pantai Timur hingga 9 malam
Oleh NUR ALWANI ZAFIRAH KHAIRUL

25 November 2022, 7:31 pm
PETALING JAYA – Ribut petir, hujan lebat dan angin kencang dijangka melanda negeri Pantai Timur serta beberapa kawasan lain di Semenanjung termasuk Sarawak sehingga pukul 9 malam nanti.
Jabatan Meteorologi Malaysia (MetMalaysia) mengeluarkan amaran ribut petir bagi negeri Kelantan (Pasir Mas, Tanah Merah, Machang dan Kuala Krai).
Selain itu, di Terengganu (Hulu Terengganu dan Dungun) serta beberapa kawasan sekitar Pahang (Tanah Tinggi Cameron, Lipis, Bera dan Rompin).
“Bagi negeri Johor pula, cuaca buruk diramal melanda Segamat, Kluang dan Mersing.
“Di Sarawak, ia tertumpu kawasan Sarikei (Julau dan Meradong), Sibu dan Kapit (Song),” katanya dalam kenyataan hari ini.
Jelas MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. – KOSMO! ONLINE


Makcik ‘rempit’ tunggang motosikal buat aksi Superman
Oleh KOSMO!

25 November 2022, 8:30 pm
JAKARTA – Sebuah klip video tular di media sosial Indonesia memaparkan seorang wanita melakukan aksi berbahaya ketika menunggang sebuah motosikal di jalan raya, lapor laman berita Suara.com hari ini.
Video itu dimuat naik dalam akaun Instagram @andreli_48.
Wanita itu dirakam menunggang motosikal dengan melakukan aksi ‘Superman’ di jalan raya yang sesak dengan kenderaan.
Dia dilihat mengangkat kakinya ke belakang dan diletakkan di atas tempat duduk. Tangan kirinya pula digenggam dan diangkat ke hadapan.
Perakam yang mengekori wanita itu ketawa apabila dia berjaya memotong beberapa kenderaan lain dan memandu dengan laju walaupun tidak memakai topi keledar.
Video itu menarik perhatian netizen di ruangan komen.

“Kebahagian orang berbeza-beza tetapi aksi itu agak lain,” kata seorang netizen.
“Sepatutnya kena saman,” kata netizen lain. – Agensi


Penjawat awam Negeri Sembilan sambut baik Belanjawan 2023
Oleh HARRITH HISHAM

25 November 2022, 8:12 pm
PETALING JAYA – Penjawat awam Negeri Sembilan menyambut baik beberapa insentif khas yang diberikan kepada mereka susulan pembentangan Belanjawan 2023 negeri itu, hari ini.
Setiausaha Kerajaan Negeri Sembilan, Datuk Dr. Razali Ab. Malik berkata, dengan penetapan itu, beliau menyeru agar semua penjawat awam berganding bahu memberikan perkhidmatan terbaik bagi mengembalikan semula kegemilangan negeri.
“Saya mewakili seluruh penjawat awam Pentadbiran Kerajaan Negeri Sembilan merakamkan penghargaan dan ucapan terima kasih susulan pembentangan Belanjawan Negeri Sembilan 2023 hari ini.
“Ini adalah pengiktirafan dan penghargaan kepada penjawat awam yang sentiasa memberikan komitmen yang tinggi dan kecemerlangan perkhidmatan,” katanya dalam kenyataan hari ini.
Mengulas lanjut, Razali berkata, selain Bantuan Khas Kewangan (BKK), mereka yang layak akan menerima kemudahan pinjaman pembelian komputer dan kenderaan tanpa faedah untuk tahun ketiga.
“Kerajaan Negeri juga memberi peruntukan untuk menambah baik penyampaian perkhidmatan melalui SPTB PLUS (SKHT) dan perluasan e-DOKET.

“Ia adalah bagi meningkatkan kecekapan kutipan hasil negeri dan membolehkan urusan pentadbiran dibuat secara dalam talian,” ujarnya.
Justeru, beliau mengingatkan agar semua penjawat awam agar berusaha dengan lebih gigih lagi untuk mempertingkat produktiviti dan mutu penyampaian perkhidmatan kepada rakyat.
Terdahulu, Kerajaan Negeri Sembilan hari ini membentangkan Belanjawan 2023 bertemakan Melunas Janji Menggalas Harapan yang menyediakan sembilan bidang dengan 64 inisiatif bagi membantu rakyat.
Antaranya termasuk pemberian BKK satu bulan setengah gaji atau minimum RM2,500 melibatkan seramai 5,599 orang penjawat awam negeri itu yang mana akan dibayar pada Januari dan April 2023. – KOSMO! ONLINE


Jumlah Exco Perlis dikecilkan, jimat perbelanjaan negeri
Oleh SYED AZLAN SAYED HIZAR

25 November 2022, 8:49 pm
KANGAR – Pengurangan jumlah Ahli Majlis Mesyuarat kerajaan negeri (Exco) Perlis dilakukan bagi meningkatkan prestasi pentadbiran kerajaan negeri demi manfaat rakyat secara keseluruhan.
Menteri Besar, Mohd. Shukri Ramli berkata, langkah itu juga dapat menjamin penjimatan perbelanjaan kerajaan negeri.
“Dengan kemampuan yang ada, barisan Exco terlibat akan berusaha dengan lebih kuat bagi memberikan perkhidmatan terbaik kepada rakyat di Perlis.
“Mesyuarat pertama Exco dijangka berlangsung pada 29 November ini, namun lokasinya belum ditentukan,” katanya pada sidang akhbar di Pejabat Menteri Besar di Kompleks Dewan Undangan Negeri (DUN), di sini hari ini.
Terdahulu, seramai enam Ahli Dewan Undangan Negeri (ADUN) mengangkat sumpah jawatan sebagai Exco di hadapan Raja Perlis, Tuanku Syed Sirajuddin Putra Jamalullail di Istana Arau, di sini.
Jumlah senarai Exco yang mengangkat sumpah itu juga kurang berbanding sewaktu pentadbiran Barisan Nasional (BN) iaitu seramai sembilan orang.

Pada Selasa lalu, Mohd. Shukri turut mengangkat sumpah jawatan sebagai Menteri Besar Perlis selepas Perikatan Nasional (PN) berjaya membentuk kerajaan di negeri ini setelah memenangi 14 daripada 15 kerusi DUN pada Pilihan Raya Umum ke-15 (PRU15).
Dalam pada itu, Mohd. Shukri yang juga ADUN Sanglang berkata, kriteria pemilihan jawatan Exco juga mengambil kira kebolehan pemimpin terlibat dalam setiap portfolio disediakan.
Tambahnya, PN juga akan cuba melaksanakan segala janji-janji yang terkandung dalam manifesto dengan sebaik mungkin demi kebaikan rakyat negeri ini.
“Jangan harapkan bulan bintang kerana kami pun masih baru, apa yang kami janji akan cuba ditunaikan sedaya upaya demi memuaskan hati seluruh rakyat,” katanya. – KOSMO! ONLINE


Belanjawan NS 2023 tumpu sembilan bidang bantu rakyat
Oleh ZAKKINA WATI AHMAD TARMIZI

25 November 2022, 7:26 pm
SEREMBAN: Kerajaan Negeri Sembilan hari ini membentangkan Belanjawan 2023 bertemakan Melunas Janji Menggalas Harapan yang menyediakan sembilan bidang dengan 64 inisiatif bagi membantu rakyat.
Belanjawan 2023 Negeri Sembilan merupakan belanjawan defisit sebanyak RM100 juta, merupakan belanjawan defisit untuk tahun ketiga berturut-turut yang dibentangkan sejak Belanjawan 2021.
Menteri Besar, Datuk Seri Aminuddin Harun berkata, belanja mengurus pada tahun hadapan adalah sebanyak RM550 juta berbanding anggaran hasil berjumlah RM450 juta manakala peruntukan bagi perbelanjaan pembangunan pula adalah sebanyak RM130 juta.
“Sungguh pun ia merupakan tahun ketiga pembentangan belanjawan secara defisit, namun ia dibuat secara bersasar dan masih dalam batas keupayaan rizab tunai negeri.
“Belanjawan defisit ini juga merupakan salah satu intervensi kerajaan negeri dalam merangsang ekonomi domestik berdasarkan model Input-Output yang dibangunkan.
“Hasil kajian mendapati secara umumnya, setiap 1.0 peratus peningkatan nisbah perbelanjaan mengurus cenderung untuk menjana 1.3 peratus KDNK negeri,” katanya ketika membentangkan Belanjawan Negeri Sembilan Tahun 2023 pada Persidangan Keempat (Belanjawan), Penggal Kelima Dewan Undangan Negeri (DUN) Negeri Sembilan Ke-14 di sini.

Menurutnya, hasil cukai dijangka menyumbang sebanyak RM159.84 juta atau 35.52 peratus pada tahun hadapan manakala hasil bukan cukai pula dijangka menyumbang sebanyak RM227.96 juta atau 50.66 peratus.
“Terimaan bukan hasil pula dijangka akan diperolehi dijangka sebanyak RM62.20 juta ringgit atau 13.82 peratus.
“Hasil bukan cukai terus menjadi penyumbang utama melalui pelbagai hasil tanah, faedah pelaburan, caj air mentah, permit dan premium perhutanan.
“Penetapan anggaran hasil ini diunjurkan dengan teliti dan realistik setelah mengambil kira pelbagai indikator ekonomi seperti bilangan permohonan Kebenaran Merancang di Pihak Berkuasa Tempatan (PBT) dan perluasan hasil,” katanya.
Sementara itu, Aminuddin berkata, Belanjawan Negeri Sembilan 2022 akan dilaksana dengan memberikan fokus kepada sembilan bidang tumpuan.
Bidang Tumpuan itu adalah Jaminan Bekalan Makanan, Ekonomi Rakyat, Pendidikan, Kebajikan, Pemerkasaan Komuniti, Belia dan Wanita, Kerohanian dan Agama, Adat dan Pelancongan dan Pentadbiran.
“Pelbagai bantuan kewangan, pemberian tunai, insentif bukan kewangan dan bantuan sokongan telah direncanakan oleh kerajaan negeri untuk dimanfaatkan oleh rakyat.
“Sukacita saya umum sebanyak 64 inisiatif melibatkan peruntukan RM107 juta akan dilaksanakan dalam Belanjawan 2023 untuk negeri ini. Sebanyak 42 inisiatif sedia ada akan dikekalkan atau ditambah baik dan 22 inisiatif baharu diperkenalkan,” katanya lagi.
Aminuddin dalam pada itu turut mengumumkan pemberian Bantuan Khas Kewangan (BKK) satu bulan setengah gaji atau minimum RM2,500 kepada seramai 5,599 orang penjawat awam negeri ini. – KOSMO! ONLINE


GRS sertai Kerajaan Perpaduan untuk kebaikan Sabah – Hajiji
Oleh IVAN AMIRUL

25 November 2022, 8:06 pm
KOTA KINABALU – Ketua Menteri merangkap Pengerusi Gabungan Rakyat Sabah (GRS), Datuk Hajiji Noor memaklumkan keputusan menyertai Kerajaan Perpaduan di bawah pimpinan Perdana Menteri, Datuk Seri Anwar Ibrahim adalah demi kebaikan Sabah.
Hajiji menyatakan pihaknya sudah menyampaikan hasrat itu kepada Anwar malam tadi dan ia sekali gus menjawab teka-teki mengenai sokongan Sabah terhadap beliau selaku Perdana Menteri ke-10.
“Saya sudah sampaikan hasrat kerajaan negeri di bawah pimpinan saya iaitu GRS kepada Anwar malam tadi.
“Demi kebaikan negeri Sabah, kestabilan politik dan sebagainya maka kita sudah memberi sokongan kepada Perdana Menteri dan kerajaan beliau,” katanya ketika ditemui pemberita selepas Pembentangan Belanjawan Negeri Sabah 2023 hari ini.
Mengulas lanjut, Hajiji berkata, kerajaan negeri tidak mahu semua perancangan membabitkan kepentingan rakyat dan negeri terganggu disebabkan politik malahan sebaliknya hendak memastikan segala agenda Sabah Maju Jaya (SMJ) dapat direalisasikan sebagai keutamaan demi rakyat Sabah.
“Kita ada tiga tahun lagi untuk memerintah Sabah. Oleh itu, kita tidak mahu terlalu berpolitik dan terdapat pelbagai gangguan kerana paling penting bagi kita ialah kepentingan rakyat dan negeri,” katanya.

Sementara itu, Hajiji turut menegaskan jalinan kerjasama dengan Pakatan Harapan (PH) Sabah tidak menjejaskan hubungan GRS dengan Barisan Nasional (BN) Sabah.
“Saya ingat tiada masalah. Semua pemimpin parti berfikiran matang. Mereka juga memikirkan negeri ini dan rakyatnya.
“Apa yang penting kita memberi fokus kepada pemulihan ekonomi, membangunkan negeri Sabah serta memberi kesejahteraan kepada rakyat,” katanya. – KOSMO! ONLINE


Piala Dunia : Wales ‘Terkulai Layu’ di kaki Iran
Oleh MEJA SUKAN KOSMO!

25 November 2022, 8:42 pm
DOHA – Pasukan Iran melakukan kejutan apabila mereka bangkit menumbangkan Wales 2-0 dalam aksi Kumpulan B sekali gus mencerahkan peluang mereka untuk layak ke pusingan 16 terbaik Piala Dunia Qatar 2022.
Iran yang turun dengan misi wajib menang berikutan kekalahan 6-2 terhadap England pada aksi pembukaan mempamerkan perlawanan cukup agresif dan segalanya berubah selepas Wales terpaksa bermain dengan 10 pemain apabila penjaga gol terbaiknya, Wayne Hennessey dilayang kad merah selepas dikesan melakukan terjahan keras terhadap Mehdi Taremi pada penghujung perlawanan.
Iran menggunakan peluang tersebut sebelum berjaya memecah kebuntuan menerusi jaringan Rouzbeh Cheshmi pada penghujung perlawanan sebelum Ramin Rezaeian menambah gol kedua pada minit (90+11).
Pada aksi di Stadium Ahmad bin Ali itu, Wales yang dikendalikan oleh Rob Page membariskan pemain terkuat seperti Gareth Bale, Aaron Ramsey dan penyerang Bournemouth, Kieffer Moore dalam kesebelasan utama namun dilihat gagal mengekang asakan pemain Iran.
Pada awal perlawanan, Wales bermain dengan baik apabila mereka hampir membuka jaringan awal pada minit ke-13, namun percubaan cantik Moore dalam kotak penalti berjaya ditepis penjaga gol Iran, Hossein Hosseini.
Kedua-dua pasukan berbalas serangan, namun keputusan 0-0 kekal sehingga penghujung masa pertama perlawanan dan menyebabkan perlawanan bertambah sengit sebaik sahaja bersambung babak kedua.

Gawang Wales sekali lagi diuji apabila Iran terus melakukan asakan bertubi-tubi namun dua percubaan dari Sardar Azmoun dan Ali Gholizadeh pada minit ke-52 masing-masing hanya mampu menerjah ke tiang gol.
Tersentak dengan keadaan tersebut, Wales membuat pertukaran dengan membawa masuk Brennan Johnson untuk mengantikan tempat Connor Roberts. Harry Wilson turut dikeluarkan dan digantikan dengan penyerang terbaiknya, Daniel James.
Namun, kemasukan beberapa pemain utama masih gagal untuk memecahkan benteng pertahanan Iran. Keputusan 2-0 kekal dan akhirnya Iran membawa bekalan terbaik mereka menjelang perlawanan terakhir menentang pasukan Amerika Syarikat.
Pasukan Wales yang bersaing dalam kancah Piala Dunia buat kali pertama dalam tempoh 64 tahun kini mengharapkan keajaiban menjelang pertembungan terakhir mereka menentang England pada 30 November ini nanti. -KOSMO! ONLINE


Gajah cari makan mati terkena renjatan elektrik
Oleh KOSMO!

25 November 2022, 8:00 pm
BANGKOK – Seekor gajah liar mati akibat terkena renjatan elektrik di sebuah ladang nangka di wilayah Chachoengsao, timur Thailand, lapor laman berita Thaiger semalam.
Kejadian itu berlaku disebabkan perbuatan seorang petani memasang wayar elektrik di sekeliling ladangnya bagi mengelak buah nangkanya dicuri gajah.
Pegawai Balai Polis Tha Thakiab menerima laporan mengenai seekor gajah jantan yang ditemui mati di kaki gunung Pong Kan Lueang, mukim Klong Takrao pada pukul 1 tengah hari (waktu tempatan) Rabu lalu.
Beberapa pegawai dari Pusat Perlindungan Hidupan Liar Khao Ang Rue Nai kemudian pergi bersama polis ke ladang nangka itu yang terletak di dalam hutan tebal dan hanya boleh diakses dengan berjalan kaki.
Mereka menemui bangkai gajah itu berada dalam keadaan terlentang berhampiran wayar elektrik. Perut gajah itu kembung dan mengeluarkan bau busuk, kata polis.
Polis bertemu pemilik ladang, Boontham, 68, yang menemui gajah itu sekitar waktu tengah hari. Bootam berkata, gajah itu tmencuri buahnya yang mahal sehingga dia memutuskan untuk memasang wayar elektrik sebagai perlindungan tambahan.

Pegawai akan terus menyiasat kes itu dengan lebih lanjut. Tidak jelas sama ada Boontham telah melakukan kesalahan jenayah atau tidak pada peringkat ini.
Jika pagar elektrik menyebabkan kematian manusia di Thailand, Mahkamah Jenayah meneliti setiap kejadian berdasarkan kes. Penggunaan pagar elektrik untuk mempertahankan harta benda kadang kala dianggap sebagai hak yang sah.
Bagaimanapun, arus elektrik itu pasti sangat kuat sehingga mampu membunuh seekor gajah. – Agensi


Malaysian Tigers sudah dapat sesuaikan diri
Oleh MUHAMMAD ZUHAILY BADLISHAH

25 November 2022, 9:00 pm
KUALA LUMPUR – Skuad hoki negara berada pada keadaan terbaik menjelang aksi Piala Negara-Negara FIH di Potchefstroom, Afrika Selatan yang akan berlangsung dari 28 November hingga 4 Disember ini.
Ia berdasarkan prestasi semasa skuad Malaysian Tigers yang mencatat seri 1-1 dengan Afrika Selatan dalam aksi pemanas badan di University of Nort West, Potchefstroom hari ini.
Dalam aksi itu, Malaysian Tigers, No.10 dunia, ketinggalan satu gol terlebih dahulu sebelum bangkit menyamakan kedudukan melalui Muhammad Azrai Aizad Abu Kamal pada suku ketiga permainan.
Ketua jurulatih skuad negara, Arul Selvaraj gembira melihat reaksi para pemainnya yang kelihatan selesa beraksi pada kawasan beraltitud tinggi, 1,500 meter (m) di atas paras laut.
“Kita ketinggalan dahulu sebelum pemain bangkit bersungguh-sungguh untuk meraih keputusan seri. Esok kita akan berehat sebelum kembali teruskan latihan di sini.
“Cuaca hari ini bagus dan inilah cuaca yang kita akan bermain nanti. Pemain juga dapat sesuaikan diri dengan baik,” katanya.

Malaysian Tigers yang masih segar dengan kejayaan menjulang Piala Sultan Azlan Shah baru-baru ini, akan membuka tirai kejohanan menentang Korea Selatan pada Isnin ini.
Selain Korea Selatan, skuad negara juga bakal berdepan Jepun dan Kanada dalam dua lagi aksi Kumpulan B. – KOSMO! ONLINE


Anwar mulakan tugas rasmi sebagai PM | 15 MINIT MMTV 25 November 2022
Oleh KOSMO!

25 November 2022, 7:01 pm


Penjawat awam Selangor terima dua lagi BKK
Oleh MOHAMAD NAUFAL MOHAMAD IDRIS

25 November 2022, 7:16 pm
SHAH ALAM – Penjawat awam Selangor akan menerima bantuan khas kewangan (BKK) sebanyak dua kali lagi dengan masing-masing minimum RM1,000 pada Disember ini dan Februari depan.
Menteri Besar Selangor, Datuk Seri Amirudin Shari berkata, ini bagi menghargai khidmat cemerlang serta komitmen para penjawat awam dalam memastikan perkhidmatan kerajaan negeri kekal efisien dan berkesan.
Katanya, BKK itu adalah kepada semua anggota yang berkelayakan dan berkhidmat di pentadbiran Kerajaan Negeri Selangor pada tahun ini termasuk anggota perkhidmatan kerajaan negeri yang gajinya dibayar oleh Kerajaan Persekutuan.
BKK kali pertama telah dilaksanakan menerusi Insentif Khas Rahmah Ramadan 2022 sempena Hari Raya Aidilfitri lalu dengan satu bulan gaji atau minimum RM1,000.
“Bagi BKK kali kedua akan dibayar pada 29 Disember depan dengan insentif satu bulan gaji, minimun RM1,000 dengan anggaran implikasi kewangan sebanyak RM37.63 juta.
“Seterusnya, BKK ketiga melibatkan setengah bulan gaji atau minimum RM1,000 yang akan dibayar pada bulan Februari 2023.

“Ini bagi meringankan beban penjawat menampung persiapan persekolahan sesi 2023/2024 yang akan bermula pada pertengahan bulan Mac tahun depan.
Secara keseluruhan BKK bagi penjawat awam (Selangor) adalah sebanyak dua bulan setengah,” katanya ketika membentangkan Belanjawan Selangor 2023 hari ini.
Jelas beliau, pemberian BKK ini dilaksanakan berdasarkan terma dan syarat anggota yang berkelayakan dalam garis panduan pemberian Bantuan Khas Kewangan yang akan dikeluarkan oleh Bahagian Pembangunan Sumber Manusia (BPSM). -KOSMO! ONLINE


Sabah umum Bantuan Khas Kewangan minimum RM1,000 buat penjawat awam negeri
Oleh IVAN AMIRUL

25 November 2022, 7:07 pm
KOTA KINABALU – Kerajaan Sabah mengumumkan Bantuan Khas Kewangan setengah bulan gaji dengan kadar minimum RM1,000 kepada seramai 20,271 orang penjawat awam negeri.
Ketua Menteri, Datuk Hajiji Noor memaklumkan bantuan khas berkenaan akan dibayar pada bulan Januari 2023.
“Bayaran bantuan ini juga diharap akan dapat meringankan bebanan perbelanjaan persekolahan anak-anak selain bagi persiapan sambutan perayaan Tahun Baru Cina.
“Selain itu, bantuan khas sebanyak RM500 untuk sambutan Hari Raya Aidilfitri serta Pesta Kaamatan turut akan diberikan dan dibayar pada bulan April 2023.
“Kerajaan sangat prihatin dan mengambil berat tentang kebajikan penjawat awam. Kecekapan penjawat awam dalam melunaskan amanah dan tanggungjawab yang menyumbang kepada pembangunan negeri dengan tidak berbelah bahagi amat dihargai.
“Oleh itu, kerajaan bersetuju untuk memberi semua bantuan khas ini kepada penjawat awam negeri menerusi Belanjawan 2023,” katanya ketika Pembentangan Belanjawan Negeri Sabah 2023 hari ini.

Mengulas lanjut, Hajiji turut berharap dengan pemberian insentif berkenaan, semua penjawat awam dapat berusaha dengan cekap dan lebih gigih dalam memastikan mutu perkhidmatan kepada rakyat dapat dipertingkatkan. – KOSMO! ONLINE


Bintang pop China, Kris Wu dipenjara 13 tahun
25 November 2022, 7:05 pm
BINTANG pop China, Kris Wu yang juga bekas artis idola K-pop dihukum penjara selama 13 tahun atas kesalahan merogol oleh mahkamah Beijing.
Kris, 32, didapati bersalah atas dua kesalahan iaitu melakukan jenayah rogol dan mengumpulkan beberapa individu lain melakukan aktiviti seksual.
Hukuman tersebut diputuskan oleh Mahkamah Rakyat Daerah Chaoyang Beijing terhadap Kris atau nama sebenarnya, Li Jiaheng.
Untuk kesalahan jenayah rogol, Kris dihukum penjara selama 11 tahun enam bulan, manakala 22 bulan atas hukuman mengumpulkan orang untuk aktiviti seksual.
Penyanyi yang pernah menjadi ahli kumpulan terkenal K-pop, EXO itu dilaporkan melakukan perbuatan seks bersama tiga wanita di kediamannya tanpa kerelaan mangsa.
Ketika kejadian yang berlaku pada November hingga Disember 2020 tersebut, kesemua mangsa tidak sedarkan diri kerana berada dalam keadaan mabuk.

Kemudian pada 1 Julai 2018, Kris sekali lagi didapati bersalah melakukan aktiviti seks bersama dua wanita selepas mereka mabuk juga di kediamannya.
Kris yang memiliki 50 juta pengikut dalam aplikasi Sina Weibo ditahan polis Chaoyang pada 31 Julai tahun lalu selepas didakwa memperdaya wanita untuk melakukan hubungan seks.
Kes membabitkan penyanyi dengan kerakyatan China-Kanada itu menuai perhatian seluruh dunia selepas seorang wanita dikenali sebagai Du Meizhu membongkarkan tentang perbuatan terkutuk Kris.
Dakwanya, Kris memperdaya ramai wanita dan gadis bawah umur 18 tahun untuk melakukan hubungan seks dengannya dengan alasan merekrut pelakon.
Selepas kes tersebut menjadi perhatian, beberapa jenama besar menamatkan kontrak bersama penyanyi yang dilahirkan di daerah Guangdong itu.
Selain kes jenayah rogol, Kris juga didenda sebanyak 600 juta yuan (RM375 juta) atas kesalahan mengelak membayar cukai menurut Perkhidmatan Cukai Perbandaran Beijing bagi Pentadbiran Percukaian Negeri.
Dilahirkan pada 6 November 1990, Kris merupakan penyanyi, rapper, pelakon dan juga model selain pernah menyertai EXO pada 2012.
Dia hanya sempat bersama EXO selama dua tahun sebelum meninggalkan kumpulan itu pada 2014 dan kemudian melebarkan karier solo dan menceburi dunia lakonan. – KOSMO! ONLINE


Guru KAFA Selangor terima elaun RM1,500, subsidi KAFAI RM5 juta
Oleh MOHAMAD NAUFAL MOHAMAD IDRIS

25 November 2022, 7:00 pm
SHAH ALAM – Guru Kelas Al-Quran dan Fardhu Ain (KAFA) di Selangor terus dibela dan dimartabatkan apabila menerima elaun bulanan RM1,500 bermula Januari tahun depan.
Menteri Besar Selangor, Datuk Seri Amirudin Shari berkata, peranan guru KAFA bukan sahaja bertanggungjawab untuk menyampaikan kandungan ilmu semata-mata, malah membentuk pelajar sebagai persediaan kehidupan yang seimbang di dunia dan akhirat.
Katanya, terdapat kira-kira 2,825 guru KAFA di Selangor masih dibayar elaun serendah RM1,350 sebulan.
“Atas keprihatinan kerajaan negeri, pelarasan elaun minimum guru KAFA sebanyak RM1,500 sebulan akan dilaksanakan bermula Januari 2023.
“Sebagai tambahan, sukacita diumumkan elaun bulanan seramai 2,825 guru KAFA akan diseragamkan dan dinaikkan kepada RM1,500 sebulan. Pelarasan itu melibatkan peruntukan sejumlah RM4.8 juta,” katanya ketika membentangkan Belanjawan Selangor 2023, hari ini.
Beliau memberitahu, kebajikan 32 penyelia KAFA juga sentiasa mendapat perhatian penuh dengan kerajaan negeri bersetuju memberikan insentif khas RM100 sebulan kepada mereka.

Tambah Amirudin, ini melibatkan implikasi kewangan berjumlah RM38,400 setahun dan berharap dapat meningkatkan motivasi untuk memberi perkhidmatan yang terbaik.
Dalam pada itu, beliau menjelaskan kerajaan negeri juga bersetuju meneruskan inisiatif pemberian subsidi yuran Kelas Al-Quran dan Fardhu Ain Integrasi (KAFAI) berjumlah RM5 juta secara ‘one-off’.
“Ini untuk meringankan beban ibu bapa seterusnya dapat melancarkan urusan pembelajaran murid murid.
“Bayaran tersebut akan digunakan bagi menampung pembayaran utiliti termasuk sewa premis, baik pulih bangunan, penyelenggaraan, kemudahan akses internet dan elaun Guru Rakyat,” katanya.
Pada 29 Oktober lalu, Kosmo! melaporkan kira-kira 35,000 guru KAFA di seluruh negara masih dibayar ‘upah’ serendah RM1,000 sebulan walaupun peranan mereka besar dalam mengajar pendidikan Islam kepada anak-anak.
Pendapatan mereka masih berada di bawah paras kemiskinan ketika pekerja kilang dan pengawal keselamatan termasuk warga asing pula sudah lama menikmati gaji minimum sebanyak RM1,500 sebulan. -KOSMO! ONLINE


Lebih 3 peratus warga emas kahwin orang muda tahun lepas
Oleh ALWANI ZAFIRAH

25 November 2022, 6:15 pm
PETALING JAYA – Lebih tiga peratus kumpulan pengantin warga emas memilih pasangan yang lebih muda pada tahun 2021.
Data tersebut telah dijelaskan menerusi laporan Jabatan Perangkaan Malaysia (DOSM) hari ini.
Menurut Ketua Perangkawan Malaysia, Datuk Seri Dr. Mohd. Uzir Mahidin, sebanyak 6.2 peratus pengantin lelaki berusia 65 tahun dan ke atas telah mengahwini pengantin perempuan dalam kumpulan usia 24 tahun dan ke bawah.
“Manakala, 3.6 peratus pengantin perempuan berusia 65 tahun dan ke atas telah berkahwin dengan pengantin lelaki dalam kumpulan usia 24 tahun dan ke bawah,” katanya dalam kenyataan hari ini.
Tambahnya lagi, statistik perkahwinan meningkat 15.4 peratus pada tahun 2021 dengan bilangan 214,943 kes berbanding 186,297 kes bagi tahun 2020.

Katanya, kes perceraian yang direkodkan pada tahun 2021 pula menunjukkan penurunan sebanyak 7.1 peratus daripada 47,272 tahun 2020 kepada 43,934 tahun 2021.

“Peningkatan bilangan perkahwinan ini disumbangkan oleh penambahan 21 peratus bilangan perkahwinan orang Islam pada 2021 (176,002) berbanding 2020 (145,443).
“Tiga negeri yang menunjukkan peningkatan tertinggi perkahwinan orang Islam iaitu Kelantan (61.3 peratus) diikuti Labuan (56 peratus) dan Putrajaya (37.3 peratus).
“Sebaliknya, bilangan perkahwinan orang bukan Islam pula merekodkan penurunan iaitu 4.7 peratus daripada 40,854 (2020) kepada 38,941 (2021) serta tiga negeri terlibat adalah Terengganu, Perlis dan Johor,” ujarnya.
Jelas Mohd. Uzir, perkahwinan tertinggi adalah pada kumpulan usia 25 hingga 29 tahun bagi kedua-dua pengantin lelaki dan perempuan.
Sementara itu, Mohd. Uzir memaklumkan, daerah Petaling mencatatkan bilangan perkahwinan tertinggi bagi pasangan Islam dan bukan Islam pada 2021 dengan jumlah kes masing-masing 8,531 dan 2,823. – KOSMO! ONLINE